PRK Pelangai mimpi ngeri buat Muhyiddin

BANGI, 23 Rabiulawal 1445H, Isnin – Keputusan Pilihan Raya Kecil (PRK) Dewan Undangan Negeri (DUN) Pelangai pada Sabtu menjadi mimpi ngeri buat Pengerusi Perikatan Nasional (PN), Tan Sri Muhyiddin Yassin.

Ahli Majlis Kerja Tertinggi UMNO, Datuk Dr Mohd Puad Zarkashi mendakwa, Pahang adalah negeri terakhir yang mana PN berpeluang melakukan gerakan ‘tebuk atap’ namun mereka gagal.

“Matlamat Muhyiddin adalah kerajaan ini jatuh sebelum cukup tempoh. Dia dihantui bebanan.

“Jana Wibawa, menantu diburu dan peguam peribadi disiasat Suruhanjaya Pencegahan Rasuah Malaysia (SPRM),” katanya dalam hantaran Facebook hari ini.

Sebelum ini, Muhyiddin berhasrat untuk membentuk kerajaan negeri Pahang jika calonnya menang pada PRK DUN Pelangai.

Bagaimanapun hasrat itu tidak kesampaian apabila calon Barisan Nasional (BN), Datuk Amizar Abu Adam memperoleh 7,324 undi, sekali gus menewaskan PN yang diwakili Kasim Samat yang mendapat 4,375 undi manakala calon Bebas, Haslihelmy DM Zulhasli hanya 47 undi.

Dalam pada itu, Puad mendakwa, Muhyiddin bimbang kerana kerjasama antara parti-parti dalam Kerajaan Perpaduan semakin kukuh selepas PRK DUN Pelangai, DUN Simpang Jeram dan Parlimen Pulai.

Katanya, tiada sabotaj berlaku dalam ketiga-tiga PRK itu dan ia jauh berbeza ketika Pilihan Raya Negeri (PRN) Sabah sebelum ini.

“Calon UMNO disabotaj oleh Bersatu. Ada pula calon bebas tajaan. Itu sebab UMNO keluar kerajaan PN,” katanya.

Katanya lagi, Bersatu tidak menguasai mana-mana negeri ketika ini dan tiga negeri pembangkang dimiliki oleh PAS.

“Bersatu perlu rakan baharu parti bukan Melayu. PN akan pecah juga,” katanya.


Kes melonjak, Pakistan hadapi gelombang ke-5 COVID-19

KARACHI, 29 Jamadilawal 1443H, Isnin – Pakistan berdepan gelombang kelima COVID-19 susulan kes jangkitan harian yang semakin meningkat di seluruh negara.

Menteri Perancangan – yang mengetuai strategi antivirus negara – Asad Umar berkata, terdapat bukti jelas bahawa gelombang kelima COVID-19 kini bermula di Pakistan.

“Bukti jelas sekarang mengenai permulaan gelombang COVID-19 yang lain, yang telah dijangkakan sejak beberapa minggu lepas,” katanya di Twitter.

Asad berkata, penjujukan genom menunjukkan peningkatan dalam kes Omicron, terutamanya di Karachi, bandar terbesar di negara itu.

“Ingat, pakailah pelitup muka sebagai pelindungan terbaik anda,” katanya.

Negara Asia Selatan itu melaporkan lebih 500 jangkitan baharu dalam tempoh 24 jam lalu – empat hari berturut-turut, kata Kementerian Kesihatan pada Ahad.

Dengan 594 jangkitan baharu, beban kes keseluruhan negara mencecah 1,296,527 dengan kadar jangkitan meningkat daripada 0.6 peratus kepada 1.3 peratus.

Setakat ini, Pakistan melaporkan 28,941 kes kematian membabitkan kes COVID-19, sementara 70 juta daripada 210 juta penduduk telah diberikan suntikan vaksin sepenuhnya.-  Agensi


ATM nafi hantar anggota tentera ke Palestin

KUALA LUMPUR, 1 Rabiulakhir 1445H, Isnin – Angkatan Tentera Malaysia (ATM) menafikan penglibatan anggota tentera ke Palestin seperti yang ditular menerusi platfrom Tik Tok, hari ini.

Markas ATM, dalam kenyataan malam tadi, mengesahkan ia adalah video lama mengenai sekumpulan anggota ATM yang ditugaskan ke Lubnan pada 2022.

“ATM telah meneliti kandungan video tersebut dan mendapati ia merupakan sebuah video lama mengenai misi pengaman Pasukan Interim Pertubuhan Bangsa-Bangsa Bersatu di Lubnan (UNIFIL) bagi  Kumpulan Malaysian Battalion 850- 10 (MALBATT 850-10) ke Lubnan pada tahun 2022.

“ATM menafikan kandungan video tular tersebut dan mengesahkan bahawa ia adalah tidak benar sama sekali,” katanya.

Markas ATM meminta masyarakat agar tidak membuat sebarang andaian atau menularkan sebarang perkara yang tidak pasti atau berita palsu kerana ia boleh mengundang pelbagai spekulasi dan mencetuskan suasana panik dalam kalangan masyarakat.

“Adalah ditegaskan bahawa mana-mana individu yang didapati menyebarkan berita palsu boleh didakwa di bawah Seksyen 233 Akta Komunikasi dan Multimedia (AKM) 1998,” menurut kenyataan itu. – Bernama


Indonesia buka semula kedutaan di Kabul

JAKARTA, 2 Jamadilawal 1443H, Selasa – Indonesia akan membuka semula kedutaannya di Kabul bagi membina ‘hubungan’ dengan Taliban meskipun pentadbiran negara itu belum diiktiraf, kata seorang pegawai Menteri Luar.

Ketua Pengarah Kementerian Luar bagi Hal Ehwal Asia, Pasifik dan Afrika, Abdul Kadir Jailani berkata, matlamat pihaknya lebih kepada mahu menyalurkan bantuan kemanusiaan termasuk dana kepada golongan wanita, biasiswa akedemik dan lain-lain.

Bagaimanapun, pembukaan semula kedutaan tidak bermakna Indonesia mengiktiraf pentadbiran Taliban.

Indonesia akan terus menilai komitmen Taliban ke arah kerajaan inklusif, menghormati hak wanita dan tidak mengamalkan keganasan.

“Kami berharap Taliban akan membuktikan perjanjian dan kata-kata mereka sebelum ini dan tidak membiarkan keganasan berlanjutan,” katanya.

Indonesia berhasrat membantu Afghanistan dalam menangani isu krisis kemanusiaan yang kini terjejas berikutan pandemik COVID-19 dan musim sejuk.

Terbaharu, Indonesia membuat pengesahan untuk menyertai perbincangan Menteri-Menteri Islam yang akan membincangkan krisis kemanusiaan di negara bergolak berkenaan.

“Kepentingan kami adalah untuk melihat Afghanistan menjadi sebuah negara yang inklusif, terbuka dan makmur.

“Kami sedar itu adalah syarat yang diperlukan untuk memastikan kestabilan di Afghanistan, yang seterusnya akan mengurangkan risiko keganasan,” kata Abdul Kadir. – Agensi


LCS: Serah pihak berkuasa siasat dakwaan menteri Bersatu terlibat

BANGI, 28 Muharam 1444H, Jumaat – Parti Pribumi Bersatu Malaysia (Bersatu) menyerahkan sepenuhnya kepada pihak berkuasa untuk menyiasat dakwaan penglibatan menteri dari parti itu di dalam skandal kapal tempur pesisir (LCS).

Presidennya, Tan Sri Muhyiddin Yassin berkata, beliau memandang serius penemuan laporan audit forensik mengenai skandal LCS yang antara lain menimbulkan dakwaan pembabitan seorang menteri dari Bersatu.

Katanya, menteri berkenaan juga telah mengeluarkan kenyataan menafikan penglibatan beliau.

“Sebagai sebuah parti yang menjunjung prinsip integriti dan ketelusan, Bersatu menyerahkan sepenuhnya kepada pihak berkuasa untuk menyiasat dakwaan ini sekiranya berasas.

“Seperti pandangan yang pernah saya lontarkan sebelum ini, Kabinet wajar menubuhkan sebuah Suruhanjaya Siasatan Diraja untuk menyiasat skandal ini dengan lebih menyeluruh,” katanya dalam kenyataan, hari ini.

Pada Isnin, Timbalan Presiden PKR, Rafizi Ramli mendakwa dua syarikat palsu yang terlibat dalam skandal penyelewengan projek LCS dimiliki isteri kepada salah seorang menteri Kabinet ketika ini iaitu Menteri di Jabatan Perdana Menteri (Tugas-Tugas Khas), Datuk Dr Abd Latiff Ahmad.

Berdasarkan semakan katanya, kedua-dua syarikat terbabit iaitu Alizes Marine Limited didaftarkan di Malta dan Alizes Marine Labuan didaftarkan di Labuan, Sabah ‘digunakan’ untuk menjadi pembekal alat-alat ganti kepada projek kapal LCS.

Bagaimanapun, Abd Latiff menafikan bahawa individu bernama Zainab Mohd Salleh yang didakwa terlibat dalam skandal itu adalah isterinya.

Abd Latiff yang juga bekas Timbalan Menteri Pertahanan berkata, beliau bersedia untuk memberikan kerjasama sekiranya pihak berkuasa mahu menjalankan siasatan selanjutnya berhubung perkara itu.


AS benar dos penggalak kedua untuk individu 50 tahun ke atas

WASHINGTON, 27 Syaaban 1443H, Rabu – Pentadbiran Makanan dan Ubat-Ubatan (FDA) Amerika Syarikat (AS) membenarkan pemberian dos penggalak kedua bagi vaksin Pfizer-BioNTech atau Moderna untuk golongan dewasa berusia.

Agensi itu berkata, dos penggalak kedua boleh diberikan kepada individu berumur 50 tahun ke atas, sekurang-kurangnya empat bulan selepas mendapat dos penggalak pertama bagi mana-mana vaksin COVID-19 yang diluluskan.

“Tindakan ini akan menjadikan dos penggalak kedua vaksin ini tersedia kepada populasi lain yang berisiko tinggi daripada mendapat gejala serius, masuk ke hospital dan kematian,” kata FDA dalam satu kenyataan pada Selasa.

Menurut FDA, dos penggalak kedua vaksin boleh diberikan kepada individu berumur 12 tahun ke atas dengan jenis imunokompromi tertentu, empat bulan selepas suntikan dos penggalak pertama.

“Ini (membabitkan) individu yang telah menjalani pembedahan organ atau mereka yang dalam keadaan dianggap mempunyai tahap imunokompromi yang setara,” katanya.

Pengarah Pusat Biologi Penilaian dan Penyelidikan FDA, Peter Marks berkata, berdasarkan analisis data, dos penggalak kedua – sama ada vaksin Pfizer-BioNTech atau Moderna – boleh membantu meningkatkan tahap perlindungan kepada individu berisiko tinggi.

“Selain itu, data menunjukkan bahawa dos penggalak awal adalah penting dalam membantu melindungi semua individu dewasa daripada mendapat kesan teruk jangkitan COVID-19.

“Jadi, mereka yang belum menerima dos penggalak pertama adalah disarankan untuk berbuat demikian,” katanya dalam kenyataan.-  Agensi


Dr Muhammad Radzi Ketua Pengarah Kesihatan baharu

BANGI, 4 Syawal 1444H, Selasa – Kementerian Kesihatan (KKM) hari ini mengumumkan pelantikan Datuk Dr Muhammad Radzi Abu Hassan sebagai Ketua Pengarah Kesihatan yang baharu.

Menteri Kesihatan, Dr Zaliha Mustafa berkata, pelantikan Dr Muhammad Radzi itu berkuat kuasa pada 21 April, menggantikan Tan Sri Dr Noor Hisham Abdullah yang bersara wajib pada Jumaat lalu.

Beliau berkata, pelantikan itu berdasarkan kelayakan dan pengalaman luas Dr Muhammad Radzi dalam bidang perkhidmatan kesihatan negara sebagai Timbalan Ketua Pengarah Kesihatan (Penyelidikan dan Sokongan Teknikal) di KKM.

“Beliau pernah berkhidmat sebagai Ketua Jabatan Perubatan di Hospital Sultanah Bahiyah, Kedah, Ketua Penyelaras Perubatan Negeri Kedah dan Ketua Pusat Penyelidikan Klinikal Kedah.

“Dr Muhammad Radzi pernah dilantik sebagai Ketua Perkhidmatan Gastroentrologi dan Hepatologi dan menjadi pengerusi pentauliahan bidang kepakaran ini dari tahun 2013 sehingga 2021.

“Saya yakin dengan pengalaman, pengetahuan dan kepakaran serta kredibiliti, Dr Muhammad Radzi mampu memberikan yang terbaik dan menjadi rakan pasukan bersama saya dalam memastikan matlamat dan agenda reformasi kesihatan negara dilaksanakan secara menyeluruh.

“… selaras Kertas Putih Kesihatan yang sedang dibangunkan agar masyarakat Malaysia Madani dapat terus menikmati perkhidmatan kesihatan yang komprehensif, berkualiti serta mapan,” katanya dalam kenyataan, hari ini.


Meski dalam GTA, BERJASA konsisten tolak budaya politik kotor

Oleh Athirah Huda Zalhe

BANGI, 19 Muharram 1444H, Rabu – Parti BERJASA yakin matlamat penubuhan Gerakan Tanah Air (GTA) berada di landasan betul, iaitu menolak segala bentuk salah laku dan budaya rasuah, selain menjadi wadah persepakatan orang Melayu.

Perjuangan itu juga selaras dengan agenda BERJASA yang memperjuangkan integriti, membanteras amalan rasuah, salah guna kuasa serta budaya politik kotor.

Namun, BERJASA sedia menarik diri secara kehormat daripada gabungan itu sekiranya terdapat pimpinan komponen termasuk Pengerusi GTA sendiri didapati bersalah oleh sistem kehakiman Malaysia dan dijatuhkan hukuman, kata Setiausaha Agungnya, Ir Ts Lukman Al Hakim Mohamad.

“BERJASA amat yakin dengan agenda serta pelan pelaksanaan parti ini bagi membangunkan Malaysia sebagai sebuah negara yang unggul dan bermaruah. Kekuatan agenda ini sahaja sudah cukup kuat suaranya.

“Ditambah pula dengan persepakatan agenda di antara parti komponen dalam GTA, BERJASA amat yakin gabungan ini mampu menjadi tonggak parti orang Melayu Islam demi masa depan Malaysia yang lebih baik,” katanya kepada Ismaweb.net, hari ini.

Beliau yang ditanya apakah GTA akan bekerjasama dengan Perikatan Nasional (PN) untuk menumbangkan UMNO dan Pakatan Harapan (PH) dalam Pilihan Raya Umum Ke-15 (PRU15) berkata, setakat ini perkara itu masih belum dibincangkan.

Namun katanya, PN buat masa ini mengambil pendirian untuk tidak bekerjasama dengan parti-parti kecil.

“Tetapi di dalam politik tiada yang mustahil, segalanya mungkin.

“Ketika gabungan utama BN dan PN memandang sepi BERJASA, kami secara proaktif cuba membentuk pakatan bersama parti-parti kecil, NGO dan tokoh nasional yang lain bagi menyediakan alternatif terbaik buat rakyat Malaysia.

“Ia secara dasar memenuhi keperluan permuafakatan politik dan selari dengan identiti teras serta agenda perjuangan asas BERJASA,” katanya.

BERJASA konsisten melahirkan pemimpin bermaruah dan berprinsip, setia pada agama, bangsa dan negara, yang dipilih berasaskan kualiti dan kewibawaan.


AS rekod 6,600 kes cacar monyet, hampir semua babitkan lelaki gay

WASHINGTON, 7 Muharram 1444H, Jumaat – Amerika Syarikat (AS) mengisytiharkan wabak cacar monyet sebagai kecemasan kesihatan awam, susulan jumlah jangkitan kini melebihi 6,600 kes pada Rabu.

Setiausaha Kesihatan dan Perkhidmatan AS, Xavier Becerra berkata, langkah itu juga bagi membenarkan pembiayaan dan alat tambahan dikeluarkan untuk memerangi penyakit itu.

Hampir semua kes yang direkodkan di negara itu adalah dalam kalangan lelaki yang melakukan hubungan seks sejenis.

“Kami bersedia untuk mengambil tindak balas ke peringkat seterusnya dalam menangani wabak ini, dan kami menggesa setiap individu di AS mengambil serius penyakit cacar monyet,” katanya.

Sementara itu, Pengarah Pusat Kawalan dan Pencegahan Penyakit AS, Rochelle Walensky berkata, pengisytiharan itu juga akan membantu meningkatkan tahap ketersediaan data mengenai jangkitan cacar monyet.

Sebelum ini, Pertubuhan Kesihatan Sedunia (WHO) mengisytiharkan cacar monyet sebagai kecemasan kesihatan awam yang membimbangkan antarabangsa.

Tidak seperti COVID-19, cacar monyet sudah mempunyai rawatan sedia ada yang pertama kali didokumentasikan di Afrika pada 1970-an.

Kerajaan AS telah mengedarkan 156,000 dos vaksin cacar monyet di seluruh negara setakat pertengahan Julai lalu, dan mengarahkan tambahan 2.5 juta  dos vaksin Bavarian Nordic.-  Agensi


Lubnan gagal pilih presiden kali kelima

BEIRUT, 16 Rabiulakhir 1444H, Jumaat – Parlimen Lubnan pada Khamis gagal memilih presiden untuk negara itu buat kali kelima.

Ia sekali gus membawa negara itu lebih hampir kepada kebuntuan institusi di tengah-tengah krisis kewangan yang semakin parah.

Undian pusingan pertama menyaksikan, Ahli Parlimen, Michel Moawad sebagai pendahulu dalam 128 kerusi Parlimen dengan 44 undi pada Khamis.

Bagaimanapun ia masih jauh daripada majoriti dua pertiga — atau 86 undi — yang diperlukan untuk menang.

Parlimen berpecah antara penyokong gerakan Hizbullah dan penentangnya yang mana masing-masing tidak mempunyai majoriti yang jelas.

Hizbullah menolak pencalonan Moawad dan meminta ‘calon kompromi’ ditemukan.

Dalam pada itu, kebanyakan ahli Parlimen dari bloknya merosakkan undi mereka.

Sejak Mei, Lubnan hanya mempunyai kerajaan sementara yang tidak mempunyai kuasa untuk meneruskan reformasi menyeluruh yang dituntut oleh Tabung Kewangan Antarabangsa (IMF) sebagai syarat untuk mengeluarkan berbilion dolar dalam bentuk pinjaman kecemasan. – Agensi


PRU15: Media sosial jadi ‘warung kopi’ pengundi muda

Oleh Zuhayati Yazid

BANGI, 23 Rabiulawal 1444H, Khamis – Jika dahulu warung kopi antara medium untuk calon pilihan raya bertemu mata dengan rakyat dan meraih undi, kini perubahan serta perkembangan teknologi perlahan-lahan mengubah pendekatan berkenaan.

Seiring dengan situasi terkini, aplikasi media sosial kini mula mengambil tempat sebagai capaian utama untuk berkempen, khususnya bagi meraih undi golongan muda.

Menurut penganalisis politik, Dr Mazlan Ali, aplikasi media sosial seperti TikTok, Twitter dan Facebook dijangka menjadi penghubung utama kepada generasi milenium ini kerana capaian meluas tanpa batasan umur.

“Kalau dulu warung kopi dan ceramah adalah medium utama untuk menghimpunkan pengundi dan berkempen tetapi kini aplikasi TikTok dan Twitter adalah pilihan utama bagi generasi muda yang berusia awal 30 tahun-an.

“Begitu juga Facebook yang dicapai golongan berusia 30 hingga 40-an untuk mereka mendapatkan maklumat dan pengetahuan,” katanya kepada Ismaweb.net, hari ini.

Beliau berkata, kategori pengundi muda kita tidak terpisah dengan gajet, sekali gus menyebabkan mereka terdedah mendapatkan maklumat di hujung jari menerusi aplikasi yang diminati.

Justeru, Dr Mazlan menyifatkan calon pilihan raya yang tidak aktif di media sosial dan gagal mengikut arus itu berdepan kerugian besar untuk menarik pengundi muda.

“Orang muda hari ini cepat bosan, jadi penyebaran maklumat juga perlu diselarikan dengan keadaan terkini seperti melalui aplikasi media sosial dan aktiviti-aktiviti lasak yang boleh hidangkan mereka secara mudah dan jelas.

“Tidak perlu lagi diberikan maklumat panjang seperti bahan sejarah yang perlu mereka baca, ini yang menjadikan mereka langsung tidak berminat.

“Sebaliknya sediakan bahan yang mudah dan berfakta bagi mereka memahami dengan mudah,” katanya.

Tiga kategori pengundi muda

Mengulas lanjut, Dr Mazlan berkata, pengundi muda hari ini terbahagi kepada tiga kategori yang akan membuat keputusan untuk menentukan kerajaan baharu selepas Pilihan Raya Umum ke-15 (PRU15).

“Mereka ini terdiri daripada kategori ‘participant’ yang terdiri daripada golongan muda yang berpelajaran dan mempunyai pendirian dan faham tentang keadaan politik negara.

“Kategori kedua pula adalah dikenali katogori ‘subjek’ di mana pengundi ini lebih terpengaruh dan akur dengan persekitaran dan pengaruh ibu bapa,” katanya.

Bagaimanapun, kelompok itu berbeza dengan kategori ketiga yang dikenali sebagai ‘paroki’ iaitu pengundi muda tidak berpendirian dan mudah dibeli melalui dorongan serta wang ringgit.

Dijangkakan 21.1 juta pengundi berdaftar dan sebahagian daripada jumlah berkenaan membabitkan pengundi muda menerusi pendaftaran automatik pada PRU15 ini.

PRU15 ditetapkan pada 19 November depan, dengan 5 November sebagai penamaan calon dan 15 November pula hari pengundian awal.


Pengkritik festival Melayu tiada ‘kepelbagaian’ budaya lemah jati diri

BANGI, 29 Zulhijjah 1443H, Jumaat – Tidak cukup melibatkan Tan Sri Mohamed Apandi Ali dengan Festival Hari Peradaban Bangsa Melayu, masih ada lagi pihak yang meroyan mengenai program anjuran Pertubuhan-Pertubuhan Pembela Islam (PEMBELA) itu.

Pengerusi PEMBELA, Haji Aminuddin Yahaya berkata, kali ini pihaknya dikritik mengapa hanya diadakan untuk ‘Melayu’ dan sepatutnya ada ‘kepelbagaian’ budaya lain.

Walhal katanya, tidak pernah lagi dengar mana-mana festival kebudayaan bangsa mesti menyelitkan kebudayaan bangsa lain.

“Bila orang Melayu nak buat, terus nak kena kepelbagaian. Apa punya apologetik dan lemahnya jati diri.

“Lagi pun, entah sejak bila Festival Hari Peradaban Bangsa Melayu ini hanya untuk orang Melayu sahaja, sejak awal lagi saya sebut agar seluruh rakyat Malaysia dijemput hadir kerana kita menyambut peradaban nasional.

“Yang menyedihkan di sini ialah, yang mahu kita cairkan identiti kononnya demi memberi ruang kepada orang lain ini adalah orang Melayu sendiri. Padahal ruang sudah ada di kesempatan-kesempatan lain pun. Bukannya kita halang bangsa lain sambut kebudayaan mereka sendiri pun,” katanya dalam kenyataan hari ini.

Sehubungan itu, beliau menasihati pihak berkenaan untuk berhenti bersikap apologetik seperti itu.

“Geli pula saya tengok apatah lagi meroyan tak tentu pasal.

“Orang Melayu dahlah tak ada sambutan khas apa-apa hari untuk kebudayaan atau peradabannya sendiri. Bila kita nak buat, padahal di peringkat NGO sahaja pun. Banyak pula bunyinya.

“Itu belum lagi cerita bab ada yang cuba halang dan gagalkan festival ini melalui ‘kabel’ tertentu,” katanya.

Perkara tersebut bagaimanapun tidak mematah semangat PEMBELA sebaliknya badan bukan kerajaan (NGO) itu akan terus membawa perjuangan mengangkat keyakinan di kalangan bangsa Melayu.

“Bukan untuk apa, tapi hanyalah untuk mengangkat jati diri dan mengembalikan keyakinan sebagai bangsa Islam yang megah di persada dunia.

“Sebagaimana bangsa Turki bangga dengan bangsa dan justeru, agamanya. Kita mahu Melayu jadi ‘izzah dan yakin sedemikian rupa!” katanya.


Varian baharu B.1.1.529 dinamakan ‘Omicron’, kategori membimbangkan

GENEVA, 22 Rabiulakhir 1443H, Sabtu – Pertubuhan Kesihatan Sedunia (WHO) mengisytiharkan strain baharu COVID-19, B.1.1.529 sebagai varian membimbangkan (VOC) dan dinamakan sebagai Omicron.

Klasifikasi itu meletakkan Omicron yang kali pertama dikesan di Afrika Selatan dalam kategori varian COVID-19 paling membimbangkan seperti Delta, Alpha, Beta dan Gamma.

Bukti menunjukkan perubahan memudaratkan dalam epidemiologi COVID-19, dan WHO menetapkan B.1.1.529 sebagai VOC yang dinamakan Omicron, menurut WHO dalam satu kenyataan.

Agensi kesihatan yang dikendalikan Pertubuhan Bangsa-Bangsa Bersatu (PBB) itu memaklumkan, pihaknya perlu beberapa minggu bagi menyiapkan kajian terhadap Omicron.

Ia bagi melihat sama ada terdapat sebarang perubahan kesan terhadap diagnostik, terapeutik atau vaksin.

Sejak penemuannya pada 9 November, ciri-ciri Omicron bertepatan dengan peningkatan mendadak jangkitan COVID-19 di rantau ini.

Ketua teknikal COVID-19 untuk program kecemasan kesihatan WHO, Maria Van Kerkhove berkata, varian itu mempunyai sifat kerana bilangan besar mutasinya.

Dalam tempoh beberapa minggu lalu, jangkitan di Afrika Selatan meningkat secara mendadak.

“Varian itu mempunyai sejumlah besar mutasi, sesetengahnya adalah membimbangkan.

“Bukti awal mencadangkan peningkatan risiko jangkitan semula dengan varian itu berbanding VOC lain,” kata WHO.

Selain Afrika Selatan, Omicron juga dilaporkan dikesan di Israel membabitkan seorang individu yang tiba dari Malawi; Botswana, Belgium dan Hong Kong. – Agensi


Ribuan rakyat Syria tunggu tahanan dibebaskan

DAMSYIK, 5 Syawal 1443H, Jumaat – Ribuan rakyat menunggu di luar penjara bagi pembebasan saudara mereka yang ditahan rejim Bashar al-Assad, berikutan pengampunan am yang dikeluarkan Presiden Syria.

Sejak dekri dikeluarkan pada Sabtu – yang memberikan ‘pengampunan am untuk jenayah pengganas yang dilakukan oleh rakyat Syria’ sebelum 30 April 2022, ‘kecuali bagi mereka yang membawa kepada kematian seseorang’ – beberapa ratus tahanan dilapor dibebaskan, setakat ini.

Menurut Kementerian Kehakiman Syria, terdapat lebih ramai yang akan dibebaskan, menyebabkan ribuan rakyat Syria dan keluarga berkumpul di luar penjara di ibu negara, Damsyik dan penjara tentera yang terkenal di Sednaya.

Rejim menegaskan individu yang dibebaskan – kebanyakan mereka menghabiskan masa sekitar sedekad dalam tahanan – adalah tahanan politik dan mereka yang didapati bersalah atas dakwaan ‘keganasan’.

Ia terdiri daripada sesiapa sahaja yang menyatakan kritikan terhadap rejim, kempen untuk hak asasi manusia atau sebahagian daripada mana-mana entiti pembangkang.

Walaupun dekri itu yang paling komprehensif daripada banyak pengampunan lain yang dikeluarkan oleh rejim, bagaimanapun tiada tahanan politik terkemuka dibebaskan setakat ini dan kebanyakannya masih dipercayai telah diseksa dan dibunuh oleh rejim.

Menteri Kehakiman Syria, Ahmed El-Sayed menyifatkan pengampunan kepada akhbar Al-Watan sebagai perdamaian nasional yang komprehensif, yang bukan sahaja meliputi tahanan dan mereka yang bersalah atas ‘keganasan’ di Syria, tetapi juga warga Syria yang sama di luar negara.

Beliau mendakwa, keputusan itu akan menyumbang kepada potensi pulangan ribuan pelarian.

Timbalan Menteri Kehakiman, Nizar Sedkni, juga menyatakan dalam temu bual dengan Agensi Berita Arab Syria (SANA) – yang dikendalikan kerajaan – bahawa pengampunan itu secara automatik akan memasukkan warga Syria di luar negara, mengira mereka layak.

Jaminan pemulangan yang selamat dan rekonsiliasi sedemikian telah dibuat pada tahun sebelumnya, namun sentiasa bercanggah dengan laporan bahawa perkhidmatan keselamatan rejim menyasar, menahan, menyeksa dan sering rakyat yang pulang. – Agensi


Pembahagian kerusi DUN BN, PH hampir selesai

ALOR GAJAH, 15 Syawal 1444H, Sabtu –  Proses pembahagian kerusi Dewan Undangan Negeri (DUN) Barisan Nasional dan Pakatan Harapan untuk Pilihan Raya Negeri (PRN) di enam negeri hampir selesai.

Timbalan Perdana Menteri, Datuk Seri Ahmad Zahid Hamidi berkata, proses pembahagian itu berjalan dengan baik antara pemimpin kedua-dua pihak bagi mengelak berlakunya pertembungan.

Katanya, keputusan rundingan di peringkat negeri itu akan turut dimaklumkan kepada Perdana Menteri, Datuk Seri Anwar Ibrahim pada mesyuarat Ahad ini.

“Setakat ini persiapan kami adalah untuk menentukan kerusi-kerusi yang akan diagihkan dan di peringkat negeri-negeri, Insya-Allah ia telah hampir selesai perundingan di antara BN dan PH.

“Semua keputusan negeri-negeri akan dibawa ke parti masing-masing sebelum diadakan perundingan di peringkat nasional untuk kita memuktamadkan pembahagian terutamanya kerusi-kerusi,” katanya seperti dilapor akhbar tempatan.

Ahmad Zahid berkata, Anwar akan mengadakan mesyuarat untuk melakukan penyelarasan aktiviti parti-parti dalam kerajaan perpaduan termasuk mendengar persiapan untuk pilihan raya di enam buah negeri.

“Kami memandang penting PRN ini kerana ia merupakan manifestasi terhadap pengiktirafan kepada Kerajaan Perpaduan memimpin negara keseluruhannnya,” katanya.


Johor berhak putuskan had umur minimum ADUN

KUCHING, 18 Zulkaedah 1443H, Sabtu – Johor berhak memutuskan sama ada untuk menurunkan had umur minimum calon pilihan raya bagi kerusi Dewan Undangan Negeri (DUN) daripada 21 tahun kepada 18 tahun.

Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar berkata, autonomi negeri perlu dihormati terutama dalam perkara tertentu yang kerajaan Persekutuan tiada kuasa ke atasnya.

“Untuk negeri bersetuju atau tidak bersetuju (terhadap sesuatu) mereka masih mempunyai autonomi untuk membuat keputusan berdasarkan apa yang mereka mahu.

“Sekiranya Johor tidak akan meluluskan mana-mana undang-undang untuk membenarkan calon mereka bagi DUN dikurangkan kepada umur 18 tahun itu… adalah hak mereka,” katanya kepada pemberita pada Perhimpunan Agung Parti Pesaka Bumiputera Bersatu (PBB) ke-15 di sini hari ini.

Khamis lepas, Sultan Johor, Sultan Ibrahim Sultan Iskandar dilaporkan menjelaskan mengapa baginda belum memberi persetujuan mengenai pindaan Enakmen Undang-undang Tubuh Kerajaan Johor (Pindaan) untuk menurunkan had umur minimum calon pilihan raya bagi kerusi DUN daripada 21 tahun kepada 18 tahun.

Pada pembukaan rasmi Penggal Persidangan Pertama DUN yang ke-15 di Bangunan Sultan Ismail, Kota Iskandar, Johor, Sultan Ibrahim bertitah had umur minimum untuk menjadi Ahli Dewan Undangan Negeri (ADUN) Johor masih kekal 21 tahun.

Sultan Johor bertitah pada hemat baginda, cadangan menurunkan umur itu tidak selari dengan hala tuju kerajaan yang mahukan pemimpin berkualiti tinggi dan cukup ilmu pengetahuan namun baginda tetap menyokong hak mengundi diberi kepada individu berusia 18 tahun ke atas.

Pada 6 Januari lepas, DUN Johor meluluskan enakmen berkenaan untuk menurunkan had umur minimum calon pilihan raya bagi kerusi DUN daripada 21 tahun kepada 18 tahun.

Sementara itu, Wan Junaidi berkata, di peringkat Persekutuan, umur minimum calon pilihan raya untuk Ahli Parlimen masih 18 tahun dan ini mungkin menimbulkan kekeliruan kepada Suruhanjaya Pilihan Raya (SPR) terutama dalam pilihan raya serentak.

“Dalam pilihan raya serentak terdapat senarai calon untuk Parlimen dan DUN, jika anda mempunyai had umur yang berbeza maka kita bimbang wujud kekeliruan oleh petugas SPR yang tidak terlatih dalam mengendalikan pilihan raya.

“SPR perlu bekerja lebih masa untuk melatih pegawai mereka untuk membenarkan dua jenis had umur untuk calon bertanding terutama apabila pilihan raya dijalankan serentak,” katanya.-  Bernama


COVID-19: PKP terpaksa dilaksana semula jika kes meningkat

KUALA LUMPUR, 27 Muharram 1442H, Selasa – Perdana Menteri Tan Sri Muhyiddin Yassin  memberi peringatan  Perintah Kawalan Pergerakan (PKP) akan terpaksa dilaksanakan semula, sekiranya kes COVID-19 di dalam negara meningkat dengan mendadak.

Muhyiddin berkata, jika PKP dilaksanakan semula, ia akan memberi kesan buruk kepada kehidupan rakyat dan ekonomi negara.

“Kita tidak boleh ke mana-mana dan tinggal di rumah sahaja seperti yang sedang dikuatkuasakan di Kota Setar, Kedah pada masa ini. Nauzubillah,” katanya ketika menyampaikan perutusan khas berkaitan situasi semasa COVID-19 di dalam negara, malam ini.

Perutusan itu disiarkan secara langsung di beberapa rangkaian televisyen tempatan dan media sosial.

Perdana Menteri juga berkata, kerajaan tidak teragak-agak untuk melaksanakan Perintah Kawalan Pergerakan Diperketatkan (PKPD) di kawasan-kawasan yang mencatatkan kes baharu yang tinggi.

Justeru, Muhyiddin mengingatkan rakyat Malaysia supaya terus berwaspada dan tidak leka terhadap peraturan berkaitan kuarantin, pemakaian pelitup muka serta pematuhan kepada Prosedur Operasi Standard (SOP) yang masih berkuat kuasa agar penularan wabak COVID-19 dapat dikawal.

Muhyiddin memberi gambaran situasi pandemik COVID-19 secara global yang masih menular secara aktif tidak terkecuali terjadi di negara ini.

Katanya, kes harian COVID-19 yang direkodkan di Malaysia adalah sekitar satu, dua dan adakalanya tiga digit tanpa pernah mencatatkan kes sifar dan memberikan gambaran bahawa rantaian jangkitan COVID-19 di Malaysia masih belum dapat diputuskan sepenuhnya.

“Berdasarkan dapatan yang diperolehi oleh para penyelidik dari seluruh dunia dan trend kes yang dilaporkan, jangkitan dijangka berterusan untuk suatu tempoh masa yang agak lama.

Ini mengambil kira faktor pencegahan dan kawalan penularan jangkitan COVID-19 secara berkesan memerlukan rawatan spesifik dan vaksin yang efektif serta selamat untuk digunakan, Dengan situasi ini, sesiapa sahaja mungkin terdedah kepada risiko jangkitan COVID-19 pada ketika ini,” katanya.

Dalam pada itu, Perdana Menteri meluah kebimbangan dengan situasi semasa COVID-19 di negara ini, berikutan terdapat peningkatan jumlah kes positif COVID-19 yang agak ketara sejak kebelakangan ini.

“ Walaupun negara kita setakat ini telah berjaya menangani penularan wabak COVID-19 dengan baik, saya berasa agak bimbang kerana terdapat peningkatan jumlah kes positif COVID-19 yang agak ketara sejak kebelakangan ini. Sepanjang tempoh 14 hari yang lalu, sebanyak 615 kes baharu telah dicatatkan.

“Peningkatan ini turut menyaksikan tiga daerah yang merekodkan 41 kes atau lebih sepanjang tempoh 14 hari yang lepas. Daerah-daerah yang dikategorikan sebagai merah ini ialah Kota Setar di Kedah dan Tawau serta Lahad Datu di Sabah,” katanya.

Muhyiddin berkata, sementara itu, jumlah keseluruhan pelawat dari luar negara yang dikesan positif COVID-19 sepanjang tempoh 3 April sehingga hari ini adalah seramai 1,017 orang.

Beliau seterusnya berkongsi data-data penting termasuk 1,395,578 individu telah disampel, menjadikan kadar ujian COVID-19 yang dijalankan di Malaysia adalah 41.8 orang bagi setiap 1,000 penduduk.

Beliau berkata, secara keseluruhannya terdapat 108 kluster yang telah dilaporkan kepada Pusat Kesiapsiagaan dan Tindakan Cepat Krisis Kebangsaan (CPRC) dan daripada jumlah itu, 11 kluster masih aktif manakala baki 97 kluster telah diisytiharkan tamat.

“Sehingga kini, Kluster Seri Petaling yang telah diisytiharkan tamat pada 8 Julai 2020 merupakan kluster terbesar jangkitan COVID-19 di negara ini. Kluster ini telah merekodkan sejumlah 3,375 kes positif selepas seramai 42,023 individu disaring,” katanya. -Bernama


Tindakan Pembangunan Bumiputera 2030 perlu diteruskan PM baharu

BANGI, 11 Muharram 1443H, Jumaat – Perdana Menteri baharu diminta segera menyatakan komitmen untuk meneruskan agenda Tindakan Pembangunan Bumiputera 2030 (TPB2030) yang sudah memasuki fasa akhir pembangunannya sebelum dilancarkan tahun ini.

Ini kerana, sejak sekian lama, Bumiputera tidak mempunyai pelan tindakan atau blueprint pembangunan ekonomi lebih terancang dan berstruktur yang dapat dijadikan dokumen utama kepada apa jua pembentukan dasar, polisi, perancangan ekonomi mahupun belanjawan.

Menegaskan perkara itu, Presiden Dewan Perniagaan Melayu Malaysia (Dewan Melayu), Abdul Halim Husin berkata, TPB2030 adalah jawapan kepada permasalahan tersebut.

“Jurang ekonomi serta kekayaan antara kaum di negara ini masih berada pada tahap yang amat membimbangkan.

“Selagi pegangan ekonomi berteraskan kaum ini terus dibiarkan membarah, maka selagi itulah matlamat untuk membentuk negara bangsa yang progresif, saksama dan makmur sebagaimana yang dicita-citakan melalui Wawasan Kemakmuran Bersama 2030 tidak akan dicapai,” katanya dalam satu kenyataan, hari ini.

Menjelaskan mengenai TPB2030, Abdul Halim berkata, keunikannya terletak pada matlamat yang jelas dan boleh diukur, antara lain menggariskan tujuh Aktiviti Pertumbuhan Ekonomi Utama (KEGA) yang mampu dikuasai Bumiputera, serta dapat menyumbang kepada Keluaran Dalam Negara Kasar (KDNK).

“Sektor strategik dan bernilai tinggi seperti ekonomi digital, halal hub dan perbankan Islam digital harus digembleng selain daripada sektor tradisi yang akan dipermodenkan seperti pertanian pintar dan logistik,” katanya.

Abdul Halim berkata, Perdana Menteri, Datuk Seri Ismail Sabri Yaakob yang akan dilantik bersama-sama dengan pasukan Kabinet perlu menyokong TPB2030 terutamanya dalam mendepani situasi ekonomi pasca imuniti kelompok yang bakal dicapai menjelang akhir Oktober ini.

Tegasnya, kerajaan sudah tidak mempunyai banyak masa untuk merangka semula agenda Bumiputera yang baharu, membentuk makmal-makmal serta menganjurkan kongres-kongres ekonomi dikitar semula.

“Kita sudah memiliki hasil kajian pelbagai serta data-data yang diperlukan untuk menggerakkan kerja dengan seberapa segera. Kita tidak perlu ‘reinvent the wheel’ lagi.

“TPB2030 yang bersifat dokumen terbuka ini sudah tentu akan ditambah baik dari semasa ke semasa bagi membentuk satu pelan tindakan ekonomi yang benar-benar komprehensif, meliputi setiap sektor ekonomi dan para pemegang taruh Melayu-Bumiputera,” katanya.


Pelan organisasi utama dilaksana di 2 masjid suci sempena Ramadan

MAKKAH, 21 Syaaban 1443H, Khamis – Pelan pengorganisasian utama bakal dilaksanakan di dua masjid suci sempena menyambut kehadiran Ramadan, dedah pegawai kerajaan Arab Saudi.

Presiden Umum Hal Ehwal Masjidil Haram dan Masjid Nabawi, Sheikh Dr Abdul Rahman bin Abdulaziz Al-Sudais berkata, pelan tersebut merupakan salah satu daripada operasi terbesar pernah dilaksanakan.

Katanya, walaupun langkah berjaga-jaga terhadap COVID-19 dilonggarkan secara beransur-ansur, namun amalan kesihatan dan keselamatan akan terus digunakan pada tahap yang sama seperti semasa kemuncak wabak.

Katanya, segala usaha itu dijalankan dalam memastikan perkhidmatan terbaik diterima oleh para jemaah ketika melaksanakan ibadah.

Abdul Rahman menambah, antara perkara yang diberi perhatian adalah penggunaan teknologi terkini seperti program pendigitalan dan aplikasi elektronik dalam pelbagai bahasa.

“Hampir 12,000 orang pekerja lelaki dan wanita disediakan bagi memenuhi keperluan jemaah sepanjang bulan Ramadan,” katanya.

Dalam pada itu, Jurucakap Presiden Umum Hal Ehwal Masjidil Haram dan Masjid Nabawi, Hani bin Hosni Haidar berkata, seramai 425 guru agama bakal ditempatkan di Makkah bagi memberi bantuan kepada pelawat dan juga jemaah. – Agensi


Israel tahan 50,000 kanak-kanak Palestin sejak 1967

GAZA, 3 Ramadan 1443H, Selasa – Dianggarkan seramai 50,000 kanak-kanak lelaki dan perempuan ditahan sejak pendudukan Israel pada 1967, lapor Agensi Berita Petra.

“Mereka ditahan tanpa mempertimbangkan usia mereka yang masih kecil tanpa diberikan keperluan asas kepada mereka,” kata Ketua Unit Kajian dan Dokumentasi Suruhanjaya Bekas Tahanan Palestin, Abdel Nasser Farwaneh dalam satu kenyataan pada Isnin.

Beliau berkata, Israel tidak menghormati peraturan standard minimum dalam rawatan kanak-kanak Palestin yang ditahan di penjara dan pusat tahanan.

“Ia bertujuan untuk menjejaskan dan memusnahkan masa depan mereka untuk mewujudkan generasi yang lemah,” katanya.

Bahkan, katanya kanak-kanak Palestin ditahan untuk tempoh yang lama dan ini ternyata bertentangan dengan peruntukan konvensyen hak asasi manusia antarabangsa, khususnya Konvensyen mengenai Hak Kanak-kanak.

Farwaneh berkata, rejim itu memperlakukan tahanan dengan zalim dan ganas serta merampas hak asasi mereka, seperti hak pendidikan, rawatan, makanan yang mencukupi, tidak dibenar menerima lawatan daripada ibu bapa dan tidak dibicarakan secara adil.- Bernama


Pemimpin MIC Selangor ikrar sokong PN

BANGI, 10 Muharam 1445H, Jumaat – Kira-kira 50 pemimpin MIC di Selangor memberi jaminan memberikan sokongan kepada Perikatan Nasional (PN) di kesemua 56 DUN bagi mencapai kemenangan Pilihan Raya Negeri (PRN) ini.

Ahli Jawatankuasa Pusat (CWC) MIC, Parthiban Karuppiah berkata, sokongan diberikan selepas mendakwa MIC tidak dilayan secara adil dalam gabungan Barisan Nasional (BN) dan Pakatan Harapan (PH) serta nasib kaum India diabaikan di negeri itu.

“PN dilihat lebih komited membela nasib kaum India apabila mengumumkan enam calon mewakili kaum itu berbanding PH-BN yang meletakkan empat calon di Selangor.

“Tindakan ini juga dibuat berikutan keputusan CWC MIC baru-baru ini untuk tidak berkempen bagi calon PH pada PRN akan datang di enam negeri,” katanya.

Terdahulu, beliau bersama 50 pemimpin MIC lain menyatakan ikrar menyokong PN di hadapan Timbalan Pengerusi PN Selangor, Datuk Dr. Ahmad Yunus Hairi.

Partihiban memaklumkan, pemimpin-pemimpin MIC juga akan memastikan gelombang masyarakat India terus membadai kawasan bandar di negeri itu.

Katanya, gelombang masyarakat India telah mula tercetus di kawasan luar bandar seperti di Tanjong Karang dan Kuala Selangor.

“Dengan lebih 40 peratus daripada jumlah populasi kaum India yang bermastautin di Selangor, kami yakin dapat memberi kelebihan kepada PN,” katanya.


Kelantangan Ramasamy dipersoal, sengaja apikan hubungan antara agama?

BANGI, 10 Rabiulakhir 1443H, Isnin – Kelantangan Timbalan Ketua Menteri II Pulau Pinang, P Ramasamy membantah keputusan kerajaan negeri Kedah yang tidak lagi memberi kelulusan lesen premis perjudian, selain mengehadkan aktiviti penjualan arak di seluruh negeri berkuat kuasa serta-merta menjadi persoalan.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, walhal baru-baru ini, Persatuan Hindu Pulau Pinang dalam satu kenyataan media menyokong larangan penjualan arak di Kuala Lumpur.

“Mereka juga menyatakan arak merosakkan institusi keluarga dan masyarakat. Pendirian ini pun tidak asing di negara-negara luar pun, hatta di negara-negara kafir Barat sekali pun.

“Jadi, mengapa Ramasamy terlalu cepat melatah dengan seolah-olah mahu mengapi-apikan antara Islam dan bukan Islam? Inilah yang dikatakan ekstrem melampau,” katanya dalam satu kenyataan, hari ini.

Aminuddin berkata, tindakan Ramasamy yang merupakan Timbalan Pengerusi DAP Pulau Pinang itu terus melabel langkah ini sebagai isu agama iaitu menafikan hak agama lain untuk berjudi dan minum arak adalah satu penghinaan.

“Saya rasa ini satu penghinaan kepada agama-agama lain kerana berjudi dan minum arak bukan tuntutan mana-mana agama pun.

“Agama manakah yang mengesyorkan berjudi dan minum arak yang membawa kerosakan?,” soalnya.

Mengulas lanjut, beliau berkata, DAP sering melaung-laungkan retorik ‘Malaysia First’ berbanding agama dan bangsa.

“Mengapakah dalam isu ini lain sangat bunyinya? Bukankah kesejahteraan tanpa judi dan arak itu salah satu nilai Malaysia?

“Atau apakah itu bukan ‘nilai Malaysia’ yang difahami oleh DAP? Apakah arak dan judi itu adalah ‘nilai Malaysia’ di sisi mereka?,” katanya.

Justeru, walau apa pun keadaan serta bantahan yang muncul, Aminuddin berharap kerajaan Kedah benar-benar laksanakan perkara ini.

“Jangan ini hanya berita bersorak sementara waktu sahaja, kerana kita sudah bosan dengan gimik-gimik politik yang akhirnya ‘U-turn’ senyap-senyap apabila dekat pilihan raya.

“Saya harap semua pihak sokong dan sama-sama kita pastikan ianya berjaya, dan akhirnya diikuti oleh negeri-negeri lain ke arah masyarakat yang sihat dan sejahtera,” katanya.


Tutup kes Adib: Kenapa hasil siasatan tidak didedah kepada umum?

Oleh Siti Hafidah Abd Ghaffar

KUALA LUMPUR, 23 Safar 1443H, Khamis – Kenyataan Menteri Perusahaan Perladangan dan Komoditi, Datuk Zuraida Kamaruddin bahawa kes Muhammad Adib Mohd Kassim ditutup sementara dan dibuka semula jika terdapat bukti baharu sangat mengejutkan semua pihak.

Keputusan itu bukan sahaja menidakkan keadilan kepada keluarga Allahyarham, malah menimbulkan banyak persoalan kerana pengumuman dibuat oleh menteri yang langsung tidak melibatkan kementeriannya.

Lebih pelik, hasil siasatan tidak didedahkan kepada umum dan seolah-olah seperti tiada bukti kukuh terhadap pesalah, walhal banyak video dan gambar telah dirakam oleh pelbagai pihak ketika kejadian.

Justeru Pertubuhan-Pertubuhan Pembela Islam (PEMBELA) menegaskan, sekiranya kes ini tidak diselesaikan dengan sewajarnya, kewibawaan dan integriti pihak keselamatan akan terus dipersoalkan rakyat.

Atas dasar itu, Pengerusi PEMBELA, Haji Aminuddin Yahaya menuntut kerajaan meneruskan siasatan sebagaimana yang diarahkan oleh mahkamah, berikutan sebelum ini Menteri Dalam Negeri pernah membuat kenyataan bahawa siasatan sudah berada di peringkat akhir.

“Dan pihak Peguam Negara juga perlu meneruskan pendakwaan jika pesalah telah dikenal pasti,” katanya pada sidang media PEMBELA mengenai penutupan kes kematian Muhammad Adib, di sini, hari ini.

Haji Aminuddin turut mengingatkan wakil rakyat yang sebelum ini bersungguh-sungguh memperjuangkan kes Muhammad Adib Mohd Kassim tidak lupa untuk menuntut keadilan kematian anggota bomba itu selepas duduk di kerusi kerajaan.

Gabungan badan bukan kerajaan (NGO) Islam itu menggesa pihak berkenaan yang sebelum ini bersama-sama menyertai demonstrasi, menghantar memorandom serta membuat laporan polis mengenai kematian Muhammad Adib untuk tidak sesekali melupakan kes ini.

“Kita harap mereka tidak lupa perjuangan. Jangan sudah dapat kedudukan yang baik, gaji yang banyak semua perjuangan telah dibakulsampahkan.

“Kita harap mereka dapat perjuangkan andai kata mereka tidak mahu dinyahkan oleh rakyat dalam Pilihan Raya Umum ke-15 (PRU15) nanti,” katanya.

Sabtu lalu, Zuraida berkata, kes kematian Muhammad Adib ditutup sementara dan akan dibuka semula jika terdapat bukti baharu.

Katanya, kerajaan kini akan memberi fokus terhadap keperluan keluarga Allahyarham Muhammad Adib.

Walhal, sebelum ini Menteri Dalam Negeri, Datuk Seri Hamzah Zainudin memaklumkan 18 individu telah dituduh dibawah Seksyen 148 Kanun Keseksaan dan perbicaraan dilaporkan tamat pada 23 September.

Dua tertuduh telah dituduh dibawah Seksyen 427 iaitu khianat dan dikenakan denda RM7,000 setiap seorang.

“Polis Diraja Malaysia juga telah merujuk kepada Jabatan Peguam Negara berkenaan 12 suspek yang turut ditahan berkaitan kes ini untuk arahan selanjutnya,” katanya.

Muhammad Adib meninggal dunia pada 17 Disember 2018 di Institut Jantung Negara (IJN), sebulan selepas mengalami kecederaan susulan rusuhan di luar Kuil Seafield Sri Maha Mariamman, Subang Jaya pada 27 November 2018.


Apple buang aplikasi al-Quran di China

BEIJING, 8 Rabiulawal 1443H, Jumaat – Berikutan mendapat permintaan yang tinggi, syarikat teknologi gergasi, Apple dilaporkan bertindak kejam dengan membuang aplikasi al-Quran paling popular di China.

Syarikat itu memaklumkan pihaknya membuang kandungan tersebut selepas pihak berkuasa China mendakwa aplikasi berkenaan mengandungi teks agama menyalahi undang-undang negara.

Aplikasi Quran Majeed tersedia dalam App Store di seluruh dunia dan mempunyai 150,000 ulasan oleh pengguna.

Bagaimanapun, sehingga kini tiada penjelasan sebenar berkaitan kesalahan atau peraturan yang dilanggar dalam aplikasi berkenaan.

Aplikasi Quran Majeed merupakan produk yang mendapat kepercayaan kira-kira 35 juta penduduk Islam di seluruh dunia.

Tindakan membuang aplikasi berkenaan dikesan oleh Apple Censorship, laman web yang memantau App Store di peringkat global.

Kerajaan China bagaimanapun enggan memberikan sebarang komen kepada BBC. – Agensi


Mangsa banjir di Perak meningkat

IPOH, 6 Rabiulawal 1445H, Jumaat – Jumlah mangsa banjir kilat di Perak meningkat pagi ini dengan 129 mangsa daripada 48 keluarga ditempatkan di tiga pusat pemindahan sementara (PPS) iaitu di daerah Taiping, Selama dan Batang Padang.

Sekretariat Jawatankuasa Pengurusan Bencana Negeri (JPBN) Perak dalam kenyataan memaklumkan dua PPS baru dibuka pagi ini iaitu Sekolah Kebangsaan Sungai Jernih, Selama yang menempatkan 34 mangsa daripada 14 keluarga manakala seramai 38 mangsa daripada 16 keluarga ditempatkan di Balai Raya Kampung Klah, Sungkai.

Jumlah mangsa banjir di PPS Dewan Orang Ramai Kampung Simpang Halt, Taiping yang dibuka sejak semalam masih kekal dengan 57 mangsa daripada 18 keluarga.

Sementara itu, Jabatan Pengairan dan Saliran Perak memaklumkan paras air Sungai Kinta di Weir Tanjung Tualang, Sungai Bidor di Changkat Jong dan Sungai Kerian di Selama berada pada paras berjaga-jaga.

Paras air di Sungai Kinta di Weir Tanjung Tualang merekodkan bacaan 13.19 meter, Sungai Bidor di Changkat Jong pula mencatatkan bacaan 3.20 meter manakala Sungai Kerian di Selama, pada paras 11.31 meter.

Ribut diramal berlaku pada sebelah petang di beberapa daerah antaranya Larut, Matang dan Selama, Manjung, Perak Tengah, Hilir Perak dan Batang Padang manakala hujan diramalkan melanda beberapa daerah antaranya Kampar, Hulu Perak dan Kerian.

Sementara itu, Jabatan Kerja Raya (JKR) memaklumkan hanya satu lorong dibuka untuk dilalui semua kenderaan di FT077 Jalan Pengkalan Hulu-Sempadan Thailand Seksyen 5 di Hulu Perak akibat runtuhan dan pemasangan Pelan Pengurusan Trafik (TMP) yang dilaksanakan di kawasan berkenaan.

Jalan A 156 Jalan Karai-Jawang Trosor di Kuala Kangsar pula ditutup kepada semua kenderaan buat masa ini akibat tanah runtuh di kawasan itu.- Bernama


Mohon kerajaan benarkan solat Jumaat dengan kapasiti separuh

KUBANG PASU, 2 Safar 1443H, Khamis – Gerakan Islam, Ikatan Muslimin Malaysia (ISMA) cawangan Kubang Pasu mengesyorkan supaya masjid diberikan kebenaran untuk melaksanakan aktiviti solat Jumaat dengan kapasiti separuh.

Yang Dipertuanya, Dr Hisham Sharif memberi cadangan demikian susulan pengumuman aktiviti panggung wayang di negeri Fasa Satu Pelan Pemulihan Negara (PPN) dibenarkan bagi individu yang lengkap vaksinasi COVID-19, berkuat kuasa 9 September ini.

Terdahulu, Perdana Menteri, Datuk Seri Ismail Sabri Yaakob berkata, kebenaran itu membabitkan kapasiti 50 peratus di ruang dewan tayangan pawagam.

“Jika pawagam boleh dibuka begitu, dengan tempat tertutup, dan dua jam setiap sesi, maka sudah lebih daripada wajar untuk buka masjid, terutamanya untuk solat Jumaat dengan kapasiti separuh.

“Jika kapasiti masjid 600 orang, boleh masuk 300 orang. Kalau buat 1/3 kapasiti pun boleh masuk 200 orang dah. Lebih ramai yang berpeluang,” kata Dr Hisham dalam kenyataan yang disiar di isma.org.my, hari ini.

Pada masa sama, Dr Hisham berkata, adalah tidak wajar untuk hadkan jumlah jemaah tanpa mengira keluasan masjid, contohnya hanya 50 orang sahaja dengan dua dos vaksin yang dibenarkan.

“Mohon dipertimbangkan untuk dibuka dengan lebih luas Jumaat ini, baik di negeri Kedah atau negeri-negeri lain juga,” katanya.

Minggu lalu, di Selangor, jumlah bilangan jemaah bagi menunaikan solat Jumaat dan Fardu dipertingkatkan kepada 50 hingga 100 orang berbanding enam sahaja sebelum ini.

Berdasarkan pekeliling Jabatan Agama Islam Selangor (JAIS), kebenaran itu susulan trend angka penurunan yang agak konsisten setelah lebih sebulan dengan purata 4,000 kes.


Jangan pandang negatif warga PUSPEN

LARUT, 18 Rabiulawal 1444H, Sabtu – Warga Pusat Pemulihan Penagihan Narkotik (PUSPEN) tidak harus dipandang negatif kerana terbukti ramai daripada mereka berjaya dipulihkan dan membina kehidupan baharu yang lebih baik selepas dibebaskan.

Menteri Dalam Negeri Datuk Seri Hamzah Zainudin berkata sebahagian daripada mereka ini ada yang berjaya menjadi usahawan, ahli perniagaan malah mencapai tahap tinggi dalam pendidikan.

“Ini semua adalah sesuatu yang kita tekankan kepada klien kita supaya mereka sabar dan bersemangat. Ada ramai yang berjaya, sampai buka pasar raya sendiri,” katanya.

Beliau berkata demikian ketika ditemui pemberita selepas menghadiri Program Retreat Media Bersama Klien dan Sahabat Kementerian Dalam Negeri di PUSPEN Batu Kurau di sini hari ini.

Hamzah juga menasihatkan masyarakat supaya memberi peluang kepada warga PUSPEN yang telah keluar dari pusat itu memperbaiki diri sekali gus mengelakkan mereka daripada kembali terjerumus dengan masalah penyalahgunaan dadah.

“Tempoh berada di sini yang kita berikan hanya dua tahun kerana selepas itu sepatutnya mereka sudah boleh keluar dan bebas, tetapi pada waktu yang sama selepas setahun kita tengok kalau mereka dirasakan boleh keluar awal, kita akan benarkan,” katanya. – Bernama


MAFI disaran perluas penanaman padi benih 1S21

KUALA TERENGGANU, 3 Zulkaedah 1443H, Jumaat – Kementerian Pertanian dan Industri Makanan (MAFI) disaran supaya memperluas penggunaan benih padi baharu berteknologi tinggi IS21 bagi meningkatkan pengeluaran padi negara.

Timbalan Menteri Sains, Teknologi dan Inovasi, Datuk Ahmad Amzad Hashim berkata ketika ini hanya 32,000 hektar atau enam peratus daripada keseluruhan kawasan penanaman padi negara ditanam dengan benih IS21 yang diinovasikan oleh Nukleur Malaysia.

“Ketika ini kadar sara diri atau self-suffiency level (SSL) pengeluaran padi negara adalah sekitar 70 peratus.

“Maka amat penting untuk negara meningkatkan pengeluaran padi negara dalam kadar segera bagi memenuhi keperluan penduduk dan mengelakkan kebergantungan pada import,” katanya selepas majlis penyerahan benih padi IS21 kepada Pertubuhan Peladang kawasan Kuala Terengganu di sini hari ini.

Sebanyak 200 beg benih padi disumbangkan kepada 50 pesawah di sekitar Kuala Terengganu dalam usaha meningkatkan pengeluaran dan pendapatan mereka.

Benih padi berteknologi tinggi IS21 mempunyai pelbagai kelebihan dari segi ketahanan terhadap perubahan cuaca mendadak, ketahanan terhadap tekanan biotik dan abiotik serta pengeluaran hasil cepat dan mempunyai kualiti yang lebih baik dari segi zat dan nutrisi.

Dari segi penghasilan, ia boleh mengeluarkan hasil sehingga 10 tan sehektar mengikut kawasan penanaman jika diurus dengan baik dan garis panduan yang disyorkan. – Bernama


Op TBC: JPJ Selangor fokus 23 kawasan kerap kemalangan

SHAH ALAM, 26 Jamadilakhir 1444H, Khamis – Jabatan Pengangkutan Jalan (JPJ) Selangor akan memfokuskan penguatkuasaan di 23 kawasan yang dikenal pasti kerap berlaku kemalangan di negeri itu sepanjang Operasi Tahun Baharu Cina (Op TBC) yang bermula semalam.

Pengarahnya, Datuk Khairul Khar Yahya berkata, antara lokasi yang dikenal pasti kerap berlaku kemalangan ialah Lebuhraya Utara Selatan (PLUS), Lebuhraya Selat Klang Utara, Lebuhraya Damansara Puchong (LDP), Jalan Meru dan Jalan Bukit Kemuning.

Beliau berkata, operasi penguatkuasaan yang bermula semalam hingga 27 Januari itu akan melibatkan 325 anggota JPJ.

“Penguatkuasaan dalam operasi ini memfokuskan sembilan kesalahan utama dan lima kesalahan tambahan termasuk memandu melebihi had laju, gagal mematuhi lampu isyarat, memotong barisan, memandu di lorong kecemasan dan memandu secara berbahaya,” katanya kepada pemberita selepas melancarkan Op TBC di Terminal 17, Seksyen 17, di sini malam tadi.

Selain itu, Khairul Khar berkata, antara aktiviti penguatkuasaan lain yang dijalankan ialah melakukan penyamaran sebagai penumpang bas, pemeriksaan terminal serta depoh bas, penguatkuasaan khas motosikal, pengurusan aduan dan advokasi.

“Hasil penyamaran sebelum ini mendapati ada pemandu bas yang merokok, tidak memakai kasut dan menggunakan telefon bimbit semasa memandu, malah kita juga pernah mengesan pemandu bas yang bermain ‘games’ semasa memandu. Perbuatan itu amat berbahaya dan boleh mengakibatkan kemalangan,” katanya.


Pusat sembelihan ayam di Cheras beroperasi kotor, abai kebersihan

BANGI, 17 Safar 1444H, Rabu – Menjijikkan! Itu yang kelihatan di sebuah pusat penyembelihan ayam di Desa Tun Razak, Cheras yang beroperasi dalam keadaan terlalu kotor.

Malah, lantai dan dinding di ruang pemprosesan penyembelihan ayam dalam premis berkenaan berada dalam keadaan berkarat, berlumut serta berdaki hitam.

Operasi Dewan Bandaraya Kuala Lumpur (DBKL) bersama Jabatan Alam Sekitar (JAS) Kuala Lumpur, Indah Water Konsortium Sdn Bhd (IWK) dan Suruhanjaya Perkhidmatan Air Negara (SPAN) semalam mendapati, premis itu melakukan pelbagai kesalahan dengan pengabaian aspek kebersihan.

DBKL dalam kenyataan memaklumkan, operasi pemeriksaan bersama 21 anggota yang dijalankan kira-kira 1 pagi itu mendapati aspek kebersihan dan kesihatan diabaikan terus.

Semua pekerjanya juga tidak mendapatkan suntikan tifoid dan gagal mempamerkan dokumen pengenalan kerana kebanyakan merupakan warga asing.

“Premis itu juga tiada penapisan sisa efluen atau air terawat malah sisa tersebut termasuk sisa fizikal dan darah tanpa dirawat akan terus dialirkan ke saliran dan longkang awam,

“Keadaan ayam mentah yang diproses juga diletakkan di lantai sahaja.

“Kita turut dapati tandas di premis itu kotor dan ia juga tiada kelengkapan asas,” katanya, hari ini.

Hasil operasi berkenaan, dua kompaun mengikut UUK 23(3)(b)-UUKPPM (WPKL) 2016 dan Seksyen 47 (1)(d)-AJP&B 1974 dikeluarkan.

“Amaran dan nasihat berhubung kehendak-kehendak kesihatan yang perlu dipatuhi dan diterangkan kepada pelesen dan pekerja premis.

“Notis Perintah Penutupan Di bawah Akta Makanan 1983 dikeluarkan bagi tujuan pembersihan dan penambahbaikan berkuat kuasa serta-merta hingga pemeriksaan susulan akan dijalankan,”katanya.

Dalam masa sama, Jabatan Alam Sekitar Wilayah Persekutuan Kuala Lumpur juga mengambil sampel air untuk dianalisa dan penahanan operasi kelengkapan di bawah Seksyen 38(1)(a) Akta 127.


Azmin Ali dilantik Pengarah Pilihan Raya PN

BANGI, 24 Rabiulawal 1442H, Selasa – Majlis Tertinggi Perikatan Nasional (PN) bersetuju melantik Ketua Penerangannya, Datuk Seri Mohamed Azmin Ali sebagai Pengarah Pilihan Raya PN.

Setiausaha Agung PN, Datuk Seri Hamzah Zainudin berkata, pelantikan Azmin itu bagi mengetuai persediaan jentera pilihan raya parti.

Beliau berkata, perkara itu diputuskan dalam mesyuarat semalam dalam usaha mengukuhkan kedudukan PN sebagai parti politik yang menerajui kerajaan hari ini.

“Untuk memperkasakan gerak kerja parti di peringkat akar umbi secara menyeluruh, Majlis Tertinggi sebulat suara untuk menubuhkan Badan Perhubungan Negeri PN bagi menyelaraskan aktiviti parti di peringkat negeri.

“Dalam hal ini, Pengerusi PN akan melantik Pengerusi Badan Perhubungan Negeri yang akan memanggil dan mempengerusikan semua mesyuarat Badan Perhubungan Negeri,” katanya dalam kenyataan, hari ini.

Hamzah berkata, Sayap Pemuda PN yang dipimpin Ir Khairil Nizam Khirudin juga diminta merancakkan lagi aktiviti di peringkat akar umbi supaya dapat merapatkan silaturahim antara ahli parti.

“Majlis Tertinggi percaya keputusan-keputusan ini bakal memantapkan lagi gerak kerja Perikatan Nasional di semua peringkat dan menambah baik koordinasi dalam kalangan parti-parti komponen PN,” katanya.


Hutang negara tidaklah begitu merisaukan

1. MAJORITI dari kita semua berhutang. Jadi mudah saya nak terangkan konsep hutang negara.

2. Halim berpendapatan RM10,000 sebulan (RM120,000 setahun). Isterinya, Halimah hanya membenarkan Halim berhutang sebanyak 60% dari pendapatan tahunannya (RM72,000) pada satu-satu masa.

3. Halim ialah Malaysia. Pendapatan tahunannya ialah KDNK (kurang tepat tapi sekadar analogi untuk mudahkan kefahaman). Halimah ialah Parlimen Malaysia.

4. Hutang negara diukur dengan peratusan dari KDNK atau GDP dan kini berada pada paras 58% KDNK (RM870 billion), menghampiri batas 60% yang diluluskan oleh Parlimen.

5. Adakah keadaan ini teruk? Sebagai perbandingan, negara termaju dunia USA mempunyai hutang 64% GDP, China 57% GDP dan German 60% GDP.

6. Pengecualian hanya untuk Jepun (negara ketiga termaju dunia) yang menanggung 250% GDP hutang negara! Ini bersamaan dengan Halim berhutang sebanyak RM300,000 ketika gaji tahunannya hanya RM120,000.

7. Jepun mampu kekal sebagai negara termaju walaupun dengan hutang yang amat tinggi kerana semua hutang dibuat dalam negara (individu, entiti perniagaan dan dana pencen yang dimiliki oleh kerajaan sendiri), kadar faedah yang rendah (bawah 1%) dan keyakinan tinggi para pelabur dan rakyat Jepun terhadap kemampuan kerajaan membayar semula hutang-hutang tersebut.

8. Ironiknya, Jepun turut memberikan pinjaman kepada negara dunia lain termasuk Malaysia!

9. Jadi mengikut piawaian antarabangsa, hutang negara kita tidaklah begitu merisaukan. Apa yang perlu dirisaukan bukan sangat nilai hutang negara, tapi jika hutang dibuat dengan entiti luar negara terutama yang berkepentingan.

10. Malaysia perlu mengawal hutang yang dibuat dengan pihak luar seperti Jepun dan Bank Dunia bagi memastikan kestabilan ekonomi dan kedaulatan negara.

Ir Ts Lukman Al Hakim
Setiausaha Agung BERJASA


Kuwait larang rakyat belum divaksin ke luar negara

KUWAIT, 22 Ramadan 1442H, Selasa – Rakyat Kuwait yang belum menerima vaksin COVID-19 tidak dibenarkan ke luar negara mulai 22 Mei ini.

Bagaimanapun, kementerian maklumat memetik keputusan Kabinet berkata, larangan itu tidak termasuk individu dalam kumpulan umur yang tidak sesuai menerima vaksin.

“Arahan sebelumnya yang melarang kemasukan warga asing ke negara Teluk masih ada,” katanya dalam kenyataan.

Kes COVID-19 harian baru di Kuwait meningkat sejak awal tahun ini dan kini mencecah di antara 1,300 hingga 1,500 kes sehari.

Negara teluk yang kaya dengan hasil minyaknya itu telah mendaftarkan lebih daripada 276,500 kes secara keseluruhan.

Selain itu, Kuwait juga menangguhkan penerbangan dari India pada 10 hari yang lalu berikutan peningkatan jangkitan di sana. – Agensi


Tutup kilang di Selangor bukan bawah kuasa PBT

SHAH ALAM, 4 Zulhijjah 1442H, Rabu – Pihak berkuasa tempatan (PBT) di Selangor tidak mempunyai kuasa bagi menutup kilang dalam membendung penularan COVID-19 kerana kuasa tersebut di bawah kerajaan persekutuan, kata Exco Kerajaan Tempatan dan Pengangkutan Awam negeri, Ng Sze Han.

Ng berkata, Seksyen 107(2) Akta Kerajaan Tempatan 1976 (Akta 171) tidak menerangkan berhubung tindakan PBT untuk mengarahkan penutupan kilang.

Beliau berkata, walaupun seksyen berkenaan dirujuk seakan-akan memberi kuasa mutlak kepada PBT untuk membatalkan lesen, tindakan pembatalan harus dilakukan mengikut syarat serta parameter yang tertera dalam lesen pada waktu ia dikeluarkan dan bukannya bersifat arbitrari, dilakukan secara sewenang-wenangnya atau tanpa asas.

“Lesen pengoperasian kilang yang dikeluarkan oleh PBT adalah sebagaimana yang tertakluk di bawah Akta 171 sahaja.

“Ia tidak melibatkan hal ehwal kesihatan berkenaan pencegahan dan kawalan penyakit berjangkit yang mana undang-undang kesihatan berkenaan hal itu dikuatkuasakan oleh kerajaan persekutuan melalui Akta Pencegahan dan Pengawalan Penyakit Berjangkit 1988 (Akta 342),” katanya dalam kenyataan hari ini.

Beliau mengulas berhubung penggunaan peruntukan Akta 171 khususnya Seksyen 107(2) untuk menutup kilang dengan membatalkan lesen yang dikeluarkan oleh PBT.

Ng berkata, penentuan Tatacara Pengendalian atau prosedur operasi standard (SOP) dipatuhi serta dikuatkuasakan melalui Akta 342 sejak 18 Mac tahun lepas.

Katanya, ini termasuk Perintah Kawalan Pergerakan (PKP) dan Perintah Kawalan Pergerakan Diperketatkan (PKPD) dilaksanakan di hampir seluruh Selangor.

Beliau berkata, walaupun Menteri Kesihatan, Datuk Seri Dr Adham Baba dan Menteri di Jabatan Perdana Menteri (Parlimen dan Undang-undang), Datuk Seri Takiyuddin Hassan telah meminda Seksyen 2(1) Ordinan Darurat (Pencegahan dan Pengawalan Penyakit Berjangkit) Pindaan 2021 pada 3 Mac lepas, namun ia bukan bermaksud PBT mempunyai kuasa menutup kilang.

“Pindaan itu dibuat bagi membolehkan pegawai kesihatan persekitaran di PBT membantu menjalankan penguatkuasaan SOP dan arahan kerajaan persekutuan,“ katanya.

Ng berkata, secara kesimpulannya, PBT di Selangor menjalankan tugas secara telus dan bertanggungjawab mengikut parameter undang-undang serta doktrin kedaulatan undang-undang dan perlakuan yang adil dan saksamamelalui peruntukan Akta 342.-  Bernama


Wartawan Al Jazeera dipanggil ke Bukit Aman minggu ini

KUALA LUMPUR, 16 Zulkaedah 1441H, Rabu – Pengendali dan wartawan Al Jazeera akan dipanggil minggu ini bagi membantu siasatan berhubung dokumentari agensi berita antarabangsa itu mengenai cara Malaysia menangani pendatang tanpa izin dalam usaha mengekang penularan COVID-19.

Timbalan Pengarah (Siasatan/Perundangan) Jabatan Siasatan Jenayah Bukit Aman, DCP Mior Faridalathrash Wahid berkata, pihaknya sudah menghubungi beberapa individu berkaitan dan akan dipanggil untuk memberi keterangan di Bukit Aman dan Ibu Pejabat Polis Daerah (IPD) Putrajaya.

“Mereka akan dipanggil memberi keterangan pada minggu ini dan awal minggu depan,” katanya ringkas kepada Bernama.

Beliau turut mengesahkan seorang aktivis sosial dipanggil semalam dan keterangannya sudah diambil di IPD Putrajaya bagi membantu siasatan susulan kenyataan di Facebooknya berkaitan dakwaan penganiayaan terhadap pelarian di pusat tahanan Imigresen.

Katanya, pihaknya turut akan memanggil seorang lelaki warga Bangladesh dikenali sebagai Rayhan Kabir yang terbabit dalam dokumentari itu.

Mior Faridalathrash berkata, kertas siasatan dibuka mengikut Seksyen 4(1) Akta Hasutan 1948; Seksyen 500 Kanun Keseksaan kerana menyiarkan berita fitnah dan Seksyen 233 Akta Komunikasi dan Multimedia 1998 kerana menyalahgunakan rangkaian perkhidmatan secara tidak wajar.

Semalam, Pengarah Jabatan Siasatan Jenayah Bukit Aman, Datuk Huzir Mohamed berkata, lima laporan polis diterima berhubung laporan dokumentari agensi berita antarabangsa itu dan pihaknya mengenal pasti beberapa individu yang terbabit bagi membantu siasatan kes berkenaan.

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’ berdurasi 25 minit 50 saat yang mengecam layanan terhadap pendatang tanpa izin ketika Malaysia melaksanakan langkah menangani COVID-19. – Bernama


Duta Israel akui Tel Aviv praktik dasar aparteid di Palestin

TEL AVIV, 28 Syawal 1442H, Rabu – Duta Israel ke Afrika Selatan mengakui bahawa Tel Aviv mempraktikkan dasar aparteid terhadap Palestin, sekali gus menggesa dunia menyedari bahawa apa yang terjadi di Selatan Afrika beberapa dekad lalu, turut berlaku di wilayah dijajah itu.

Dalam sebuah artikel yang ditulis di GroundUp, dua Duta Besar Israel, Ilan Baruch dan Alon Liel memberitahu, negara penjajah Israel berusaha mengubah geografi dan demografi Tebing Barat melalui pembangunan pemukiman, yang menyalahi undang-undang antarabangsa.

Mereka mendakwa, rejim Zionis memiliki projek ke hadapan untuk menghubungkan pemukiman secara tidak sah melalui pembangunan infrastruktur, jaringan lebuh raya dan projek pembangunan air serta elektrik yang mengubah pemukiman menjadi pinggir bandar.

“Ia terjadi bersama rampasan dan pengambilalihan sejumlah besar tanah Palestin, termasuk pengusiran rumah dan aktiviti perobohan.

“Bermakna, pemukiman dibangunkan dan diperluas dengan mengorbankan penduduk Palestin, yang dipaksa berpindah ke kawasan tanah lebih kecil,” kata duta itu.

Baruch berkhidmat sebagai Duta Besar Israel ke Afrika Selatan, Namibia, Botswana dan Zimbabwe, sementara Liel berkhidmat sebagai Ketua Pengarah Kementerian Luar Negeri Israel.

Baruch dan Liel mendakwa, sepanjang kerjaya di perkhidmatan asing, mereka belajar secara langsung mengenai realiti aparteid.

Malah, pengalaman yang diperoleh di Afrika Selatan membantu kami memahami realiti di tempat kami sendiri, kata mereka. – Agensi


8 bekas tentera laut India jadi pengintip Israel dihukum mati

DOHA, 12 Rabiulakhir 1445H, Jumaat – Lapan bekas pegawai Tentera Laut India dijatuhkan hukuman mati di Qatar atas tuduhan bekerja sebagai pengintip untuk Israel.

Laporan media berkata, mahkamah Qatar mengumumkan hukuman mati ke atas lapan veteran tentera India pada Khamis.

Pegawai yang disabitkan kesalahan ialah Kapten Navtej Singh Gill, Kapten Birendra Kumar Verma, Kapten Saurabh Vasisht, Komander Amit Nagpal, Komander Purnendu Tiwari, Komander Sugunakar Pakala, Komander Sanjeev Gupta dan Sailor Rajesh Gopakumar.

Mereka bekerja di sebuah firma swasta apabila mereka ditahan oleh perkhidmatan perisikan Qatar pada Ogos tahun lalu.

Pegawai pesara itu ditangkap atas tuduhan mengintip untuk Israel dan dituduh melakukan aktiviti perisikan dan keganasan tajaan negara.

Mereka bekerja untuk firma swasta, Dahra Global Technologies and Consultancy Services, yang menyediakan latihan dan perkhidmatan lain untuk angkatan tentera Qatar.

Mereka telah dituduh mengintip kapal selam canggih Qatar untuk Israel. Kapal selam ini disalut dengan bahan khas yang meningkatkan keupayaan senyap mereka, sesuatu yang berharga untuk mana-mana tentera laut di dunia.

Menurut laporan, kapal selam itu dibina dengan kerjasama firma pembinaan kapal Itali.

Pihak berkuasa Qatar sebelum ini menyatakan bahawa mereka memiliki bukti elektronik berkaitan perkara itu.

Warga India tersebut telah menjalani perbicaraan pertama mereka pada akhir Mac. New Delhi telah diberikan akses konsular kepada lapan warga India dan telah berusaha untuk mendapatkan pembebasan mereka. – Agensi


Laporan polis dibuat tentang berita palsu berkenaan Pak Lah

KUALA LUMPUR, 19 Zulhijjah 1441H, Ahad – Pegawai Khas Tun Abdullah Ahmad Badawi Datuk Jefridin Atan hari ini berkata beliau sendiri akan membuat laporan polis terhadap mesej tular palsu yang mengaitkan kematian bekas perdana menteri itu.

Jefridin berkata beliau memandang serius berkenaan mesej tular berkenaan dan akan menghadirkan diri untuk membuat laporan polis pagi esok di Ibu Pejabat Polis (IPD) Daerah Putrajaya.

“Perkara ini tidak boleh dibiarkan, mesej tular palsu ini adalah fitnah semata-mata dan menyusahkan rakyat. Sepatutnya rakyat memohon doa agar Pak Lah (Tun Abdullah Ahmad Badawi) panjang umur dan sihat sejahtera di samping keluarga.

Kematian bukan isu yang boleh dimainkan. Saya akan serahkan kepada polis untuk membuat siasatan lanjut tentang perkara ini,” katanya ringkas kepada Bernama.

Sementara itu, bekas setiausaha akhbar Abdullah, Teoh Ai Hua ketika dihubungi berkata beliau berkesempatan berjumpa dengan Pak Lah di kediamannya baru-baru ini.

“Pak Lah sihat sahaja ketika saya berjumpa tempoh hari, saya pun tidak faham kenapa rakyat menularkan mesej tidak benar ini. Janganlah berbuat demikian,” kata Teoh yang kini merupakan Pensyarah Pusat Pengajian Psikologi Gunaan, Dasar dan Kerja Sosial, Universiti Utara Malaysia (UUM).

Hari ini, sekali lagi netizen dihidangkan dengan berita palsu menerusi penularan tangkap layar paparan Facebook yang mengaitkan kematian Pak Lah.

2 Ogos lepas, mesej yang sama turut digembar-gemburkan dan Jefridin yang mewakili Pejabat Tun Abdullah Ahmad Badawi menafikan berita tular berhubung keadaan kesihatan bekas pemimpin negara itu dan menyatakan Pak Lah berada dalam keadaan sihat.

Abdullah Badawi, 81, adalah Perdana Menteri Malaysia kelima dari tahun 2003 hingga 2009. – Bernama


Kes Najib: PN di hujung tanduk, hilang majoriti mudah

Oleh Ainul Illia Meor Suzurudin

BANGI, 7 Zulhijjah 1441H, Selasa – Keputusan mahkamah terhadap Datuk Seri Najib Razak yang didapati bersalah di atas tujuh pertuduhan salah guna kuasa, pecah amanah dan pengubahan wang haram membabitkan dana SRC berjumlah RM42 juta dijangka memberi kesan baik kepada Perdana Menteri, Tan Sri Muhyiddin Yassin.

Penganalisis politik, Dr Mazlan Ali berkata, kedudukan Perdana Menteri akan bertambah kukuh di mata rakyat kerana imejnya yang dilihat berazam mahu mewujudkan integriti tinggi di negara ini.

Walaupun keputusan mahkamah tiada kaitan dgn Muhyiddin, tetapi secara umumnya, persepsi terbina di mana Perdana Menteri tidak mengganggu proses mahkamah, kata beliau.

Pun begitu, pada masa yang sama, katanya lagi, kerajaan Perikatan Nasional (PN) juga semakin di hujung tanduk kerana bakal kehilangan satu daripada dua majoriti mudah di Parlimen.

“Kedudukan Najib Razak sebagai Ahli Parlimen bakal tergugat. Penentang-penentang Muhyiddin seperti Dr Mahathir dan Pakatan Harapan (PH) akan terus bersemangat untuk menjatuhkannya.

“Politik negara kekal panas dengan beberapa lagi percubaan menjajarkan kerjasama untuk menjatuhkan PN dan kembalikan mandat rakyat,” katanya ketika dihubungi Ismaweb.net, hari ini.

Kesan keputusan mahkamah kepada UMNO

Sementara itu, Dr Mazlan berkata, keputusan mahkamah hari ini juga akan memberi kesan kepada UMNO, di mana Dr Mahathir dan PH boleh mendakwa, bahawa tuduhan mereka terhadap Najib dalam isu 1Malaysia Development Berhad (1MDB) selama ini terbukti benar.

“Walaupun mereka bukan lagi pemerintah, tetapi perbicaraan berjalan secara telus dan adil. Jadi PH mungkin akan jadikan kes Najib dalam Pilihan Raya Umum ke-15 (PRU-15) akan datang,” katanya.

Bukan hanya itu, Dr Mazlan berkata, keputusan mahkamah ini juga dijangka memberi kesan kepada hubungan UMNO-PAS dalam Muafakat Nasional (MN).

“Ini kerana selama ini, PAS selalu gunakan alasan Najib belum terbukti bersalah, justeru PAS bekerjasama dengan UMNO.

“Hari ini netizen dan orang ramai mungkin akan mempersoalkan semula perkara ini,” katanya.


Bimbang varian baharu, Brazil minta tangguh kehamilan

SAO PAULO, 5 Ramadan 1442H, Sabtu – Brazil meminta wanita di negara ini menangguhkan rancangan kehamilan susulan virus varian baharu yang melanda Amerika Selatan lebih banyak mempengaruhi individu mengandung berbanding versi sebelumnya.

Saranan itu dibuat kerana Brazil terus menjadi salah satu pusat wabak global, ekoran ramai penduduknya meninggal dunia setiap hari berbanding negara-negara lain.

Kebanyakan hospital di Brazil hampir lumpuh dengan stok ubat-ubatan yang diperlukan untuk intubasi pesakit semakin berkurangan, sehingga terpaksa mendapatkan bantuan daripada rakan antarabangsa.

“Maka, sebolehnya tangguh dahulu rancangan kehamilan sehingga wabak beransur pulih,” kata pegawai Kementerian Kesihatan, Raphael Parente pada pemberita, semalam.

Katanya, cadangan itu juga antara lain disebabkan oleh tekanan pada sistem kesihatan dan varian baharu yang lebih mudah merebak dikenali sebagai P.1.

“Pengalaman pakar klinikal menunjukkan bahawa varian baru ini bertindak lebih agresif pada wanita hamil,” kata Parente.

Sebelum ini, kes COVID-19 ketika kehamilan berlaku pada trimester akhir dan kelahiran, namun kebelakangan ini terdapat kes lebih serius pada trimester kedua dan pertama, katanya.

Varian P.1, pertama kali dijumpai di Manaus, Amazon sebelum ia cepat tersebar di Brazil.

Ia dianggap sebagai faktor utama gelombang jangkitan kedua yang menyebabkan kematian di negara itu mencecah lebih 350,000 orang. – Agensi


MCMC nafi tawar pindah wang kemenangan ke akaun individu

BANGI, 13 Ramadan 1444H, Selasa – Pengerusi Suruhanjaya Komunikasi dan Multimedia Malaysia (MCMC) tidak pernah menghantar sebarang e-mel kepada orang awam berhubung tawaran bantuan untuk memindahkan sejumlah wang kemenangan kepada akaun bank mana-mana individu.

Perkara itu ditegaskan MCMC dalam satu kenyataan hari ini, sebagai menafikan dakwaan kononnya ada mengeluarkan e-mel atau mesej tawaran bantuan memindahkan hadiah kemenangan berupa sejumlah wang sebanyak RM270,000 daripada syarikat Telekom Malaysia.

Sehubungan itu, MCMC mengingatkan orang awam untuk sentiasa berwaspada dan tidak mudah terpedaya dengan e-mel yang tidak ditentukan kesahihannya.

“Elakkan daripada memberikan butiran peribadi seperti maklumat perbankan internet dan maklumat kad pengenalan kepada individu yang tidak dikenali.

“Pada masa yang sama, orang awam digesa untuk segera menghubungi Pusat Respons Scam Kebangsaan (NSRC) di talian 997 sekiranya mereka telah membuat transaksi perbankan kepada mana-mana akaun yang dikatakan untuk tujuan yuran pemprosesan sebelum hadiah kemenangan tersebut boleh dituntut,” katanya.


Selain penjara, penyokong keganasan turut jalani proses pemulihan

KUALA LUMPUR, 6 Ramadan 1442H, Ahad – Kebanyakan penyokong kumpulan pengganas yang didapati bersalah tidak hanya dijatuhi hukuman penjara, sebaliknya turut menjalani proses pemulihan, kata Ketua Penolong Pengarah Bahagian Counter Terrorism (E8), Cawangan Khas Bukit Aman, DCP Normah Ishak.

Beliau berkata, proses itu antaranya menerusi pengaplikasian modul khusus memperbetulkan fahaman dan pandangan penyokong kumpulan berkenaan, berhubung isu yang menjadi pegangan serta pertikaian mereka.

“Modul khusus itu antara yang diaturkan pihak Jabatan Penjara dan Cawangan Khas terhadap semua banduan terlibat dalam kumpulan pengganas yang didakwa di bawah Bab VI A Kanun Keseksaan iaitu melibatkan kesalahan-kesalahan jenayah keganasan.

“Menerusi itu (modul khusus), hukuman dikenakan secara amnya tidaklah tertumpu kepada penjara semata-mata bagi menjalani hukuman, bahkan kebajikan dan kemaslahatan mereka sebenarnya dijaga dan mereka dihukum untuk dipulihkan,” katanya kepada Bernama baru-baru ini.

Beliau berkata, bagi tujuan itu, pakar-pakar dalam bidang agama disediakan bagi berinteraksi dengan banduan terbabit untuk bersoal jawab dan memberi kefahaman yang betul tentang Islam, jihad, akhir zaman, Imam Mahdi dan apa sahaja yang terbuku di minda mereka.

“Pendedahan seperti ini memberi ruang dan peluang untuk menyoroti apa sebenarnya yang mereka kelirukan. Selain bab Islam dan maqasid syariahnya, banduan juga dibentuk untuk cintakan negara, menghormati undang-undang, menghargai keselamatan dan keamanan, menyayangi ibu bapa serta keluarga,” katanya.

Normah berkata, banduan-banduan terbabit juga diberikan pendedahan kepada kemahiran yang boleh menjana pendapatan.

“Di sini, mereka berpeluang mempelajari ilmu-ilmu perniagaan, tentang peluang-peluang yang disediakan agensi kerajaan seperti pembiayaan mikro dan perniagaan mikro.

“Pendek kata, proses pemulihan itu menyeluruh dengan harapan apabila dibebaskan kelak mereka menjadi warganegara yang taat kepada agama, raja dan negara,” katanya.

Normah dalam masa sama berkata, terorisme atau keganasan merupakan isu global yang tidak boleh ditangani secara bersendirian sebaliknya memerlukan kerjasama pelbagai pihak bagi membendungnya.

“Tambahan dalam dunia hari ini, mobiliti manusia begitu luas ekoran teknologi pengangkutan yang semakin baik. Cuma ketika era COVID-19 ini, pergerakan sedikit tersekat namun teknologi komunikasi yang canggih menjadikan perhubungan begitu mudah walaupun di antara jarak yang jauh.

“Sistem kewangan yang berangkai di seluruh dunia juga membolehkan dana bergerak secara berselerak dan merupakan satu kelebihan kepada para pengganas di luar sana,” katanya.

Beliau berkata, di peringkat antarabangsa, Polis Diraja Malaysia (PDRM) bekerjasama dengan semua pasukan bagi mencapai matlamat melawan terorisme.

“Begitu juga di peringkat serantau atau dalam kalangan negara ASEAN. Namun, di peringkat nasional kita memerlukan satu pendekatan terancang agar kes-kes awal yang condong kepada fahaman ekstrem ini dapat dikesan lebih awal untuk diambil tindakan mitigasi yang berkesan,” katanya.

Menurutnya, rakyat Malaysia boleh bergabung menjadi mata dan telinga polis dengan melaporkan tanda-tanda awal atau indikator terhadap aktiviti terorisme dalam negara.

“Di pihak PDRM kami tetap berikrar akan melaksanakan tugas sebaik mungkin agar Malaysia tidak menjadi sasaran ataupun mangsa tindakan keganasan,” katanya. – Bernama


88.8 peratus populasi dewasa divaksinasi penuh setakat Rabu

KUALA LUMPUR, 30 Safar 1443H, Khamis – Sebanyak 20,786,568 individu atau 88.8 peratus daripada populasi dewasa di negara ini telah melengkapkan vaksinasi COVID-19 masing-masing setakat semalam.

Perkembangan terbaharu itu menjadikan sasaran untuk mencapai 90 peratus populasi dewasa lengkap divaksinasi kini tinggal 1.2 peratus.

Berdasarkan data Kementerian Kesihatan menerusi portal COVIDNOW, 94.6 peratus atau 22,135,242 individu daripada populasi dewasa menerima sekurang-kurangnya satu dos vaksin.

Pada 22 Sept lepas, Perdana Menteri Datuk Seri Ismail Sabri Yaakob berkata aktiviti merentas negeri akan dibenarkan apabila 90 peratus golongan dewasa telah melengkapkan vaksinasi COVID-19 mereka.

Setakat semalam juga, sebanyak 129,152 atau 4.1 peratus remaja berusia 12 hingga 17 tahun telah melengkapkan suntikan vaksin COVID-19.

Selain itu, sebanyak 209,907 dos suntikan vaksin turut diberikan semalam melibatkan 113,441 dos pertama dan 96,466 dos lengkap, menjadikan jumlah kumulatif pemberian dos vaksin menerusi Program Imunisasi COVID-19 Kebangsaan (PICK) yang dilancar pada 24 Feb lepas meningkat kepada 45,007,832 dos.

Sementara itu, dua kes kematian harian akibat COVID-19 dilaporkan semalam dengan kedua-duanya membabitkan kematian di hospital menjadikan jumlah keseluruhan kes kematian kini 26,981. – Bernama


Jangan terpedaya panggilan telefon guna nama K-KOMM

BANGI, 19 Muharram 1444H, Rabu – Orang ramai dinasihatkan supaya berwaspada dan tidak terpedaya dengan panggilan telefon daripada individu yang menggunakan nama Kementerian Komunikasi dan Multimedia Malaysia (K-KOMM).

Sehubungan itu, Ketua Setiausahanya, Datuk Seri Mohammad Mentek meminta orang ramai supaya tidak memberi atau mendedahkan maklumat kepada pemanggil.

Sebaliknya, beliau meminta mereka untuk menyemak kesahihan dengan menghubungi talian rasmi K-KOMM di 03-89115351, 03-89115258 atau 03-89115265.

“Sebarang panggilan atau mesej yang disyaki menjurus kepada penipuan juga perlu dilaporkan terus kepada pihak Jabatan Siasatan Jenayah Komersil (CCID) Response Center, Polis Diraja Malaysia (PDRM) di talian 03-26101559 atau 03-26101599,” katanya dalam kenyataan, hari ini.


Malaysia, AS meterai kerjasama rantaian bekalan semikonduktur

KUALA LUMPUR, 11 Syawal 1443H, Khamis – Setiausaha Perdagangan Amerika Syarikat (AS) Gina M. Raimondo dan Menteri Kanan Perdagangan Antarabangsa dan Industri Datuk Seri Mohamed Azmin Ali memeterai Memorandum Kerjasama (MOC) AS-Malaysia mengenai daya tahan rantaian bekalan semikonduktor.

MOC itu bertujuan menyediakan prinsip panduan kepada kedua-dua negara berikutan kerjasama masing-masing dalam memperkukuh usaha-usaha daya tahan rantaian bekalan semikonduktor.

Ketika menandatangani MOC berkenaan, Raimondo dan Mohamed Azmin mengakui kerjasama AS-Malaysia merupakan elemen penting dalam mewujudkan rantaian bekalan semikonduktor yang berdaya tahan, terjamin dan mampan.

“Berdasarkan lawatan Raimondo ke Malaysia pada November 2021, MOC tersebut akan memperteguh perkongsian yang semakin berkembang di antara kedua-dua kerajaan dan industri semikonduktor,” menurut kedua-dua pihak dalam kenyataan bersama.

MOC tersebut turut berperanan meningkatkan ketelusan dan kepercayaan, selain menggalakkan pelaburan dalam rantaian bekalan semikonduktor.

Sebagai menunjukkan komitmen mereka terhadap aktiviti yang digariskan dalam MOC berkenaan, kedua-dua pemimpin mengadakan persidangan meja bulat dengan pakar industri untuk membincangkan mengenai cabaran rantaian bekalan jangka panjang dan semasa, di samping peluang kepada kedua-dua negara dan ekonomi global.

Semasa mesyuarat itu, Raimondo dan Mohamed Azmin sekali lagi menegaskan kepentingan hubungan perdagangan dan pelaburan AS-Malaysia berikutan hubungan diplomatik selama 65 tahun dan membincangkan bidang yang boleh ditingkatkan kerjasama.

Mereka turut bertukar-tukar pandangan mengenai Rangka Kerja Ekonomi Indo-Pasifik (IPEF). Mereka antara lain membincangkan kepentingan untuk rangka kerja itu menjadi inklusif dan kaedah bagi IPEF untuk menyampaikan manfaat bermakna dari segi ekonomi, termasuk melalui bantuan teknikal dan pembinaan kapasiti.

Jabatan Perdagangan AS dan Kementerian Perdagangan Antarabangsa dan Industri Malaysia bercadang mengadakan pertukaran dengan pihak berkepentingan di bawah MOC itu, pada masa akan datang. – Bernama


Malaysia dapatkan maklumat rasmi Arab Saudi berkenaan umrah

PUTRAJAYA, 5 Safar 1442H, Rabu – Malaysia akan mendapatkan maklumat rasmi daripada kerajaan Arab Saudi berhubung kebenaran menunaikan umrah seperti yang dilaporkan, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

“Sebarang ketetapan mengenai kebenaran menunaikan ibadah itu perlu dibincangkan dengan teliti dengan kerajaan Arab Saudi terlebih dahulu,” katanya berhubung laporan Arab Saudi membenarkan semula ibadat umrah untuk sepanjang tahun secara berperingkat mulai 4 Oktober ini selepas tujuh bulan ditangguhkan berikutan pandemik COVID-19.

Dilaporkan, sebagai permulaan kira-kira 6,000 penduduk Arab Saudi dibenarkan menunaikan umrah setiap hari bermula 4 Okt, manakala jemaah dari luar negara pula dibenarkan berbuat demikian mulai 1 Nov dengan kapasiti dinaikkan sehingga 20,000 orang sehari.

Ketika merasmikan Seminar Penipuan Umrah bersama Pengelola Umrah di Kompleks Islam Putrajaya di sini hari ini, Zulkifli berkata kerajaan Arab Saudi pasti akan mengehadkan jumlah jemaah umrah selain terdapat beberapa prosedur operasi standard (SOP) yang perlu dipatuhi.

Beliau berkata pihaknya juga akan berbincang dengan Majlis Keselamatan Negara (MKN) dan Kementerian Kesihatan (KKM) tentang SOP yang perlu dilaksanakan sekiranya rakyat Malaysia dibenarkan menunaikan ibadat umrah.

“Kami akan bincang dan lihat apa saranan MKN… kita tidak mahu ada kluster baru pula wujud,” katanya.

Dalam ucapannya sebelum itu, Zulkifli berkata kerajaan mengiktiraf peranan dan sumbangan agensi pengelola umrah kerana melalui tadbir urus mereka yang cemerlang menyumbang kepada nama baik Malaysia yang seringkali disebut-sebut dan dicontohi di peringkat global. – Bernama


Kandungan buku Tommy Thomas karut: Takiyuddin Hassan

KUALA LUMPUR, 24 Jamadilakhir 1442H, Sabtu – Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan, menyifatkan kandungan buku ‘My Story: Justice in the Wilderness’ berhubung akauntabiliti pegawai di Jabatan Peguam Negara (AGC) dan mahkamah adalah karut, serta memberi jaminan akan bertindak mengikut undang-undang terhadap usaha memperkecilkan badan perundangan dan kehakiman.

Beliau juga berpandangan, buku biografi tulisan mantan peguam negara Tan Sri Tommy Thomas menjurus kepada unsur penghinaan dan bersifat ‘mala fide’, serta menjatuhkan integriti dan maruah institusi perundangan negara dan pegawai undang-undang.

“Setelah meneliti kandungan dan intipati buku tersebut secara tekun, saya turut terkesan dan merasakan banyak aspek dalam buku tersebut karut, terutama sekali apabila menyentuh soal akauntabiliti, ketelusan dan keadilan pegawai undang-undang yang bertugas di Jabatan Peguam Negara dan di mahkamah, di seluruh pelusuk negara.

“Sebagai seorang bekas pegawai undang-undang di mahkamah pada tahun 1980an dan ahli Persatuan Pegawai-Pegawai Perkhidmatan Kehakiman dan Perundangan (JALSOA), saya percaya bahawa setiap pegawai undang-undang sentiasa berpegang teguh kepada prinsip utama undang-undang,” katanya dalam surat terbuka kepada pegawai undang-undang dan kehakiman di sini hari ini.

Takiyuddin menjelaskan dengan berpegang kepada prinsip tersebut, pegawai terlibat akan sentiasa bertindak dalam ruang lingkup undang-undang, bebas dari sebarang pengaruh, dorongan, tekanan, ancaman atau gangguan, sama ada secara langsung atau tidak langsung daripada mana-mana pihak.

Beliau berkata, AGC dan mahkamah merupakan institusi perundangan yang sentiasa bersikap terbuka, serta menerima baik segala pandangan dan cadangan dari dalam dan luar, mahupun kritikan yang membina.

“Inilah sikap kita yang menghormati prinsip ‘fundamental liberties’ atau kebebasan asasi yang terdapat dalam Perlembagaan Persekutuan. Kita anggap teguran yang membina itu, boleh meningkatkan lagi kualiti pelaksanaan tugas kehakiman dan perundangan dalam kalangan pegawai kita.

“Bagaimanapun, teguran tersebut hendaklah dibuat dengan niat ikhlas dan dengan budi bahasa dan tanggungjawab yang munasabah dalam had undang-undang,” katanya.

Dalam pada itu beliau percaya bahawa proses keadilan tidak boleh dilaksanakan dengan baik, lancar dan berkesan, tanpa sokongan daripada pegawai undang-undang di AGC dan mahkamah, serta pengamal undang-undang di sektor swasta.

Katanya integrasi serta kerjasama ketiga-tiga sektor ini, mampu memastikan undang-undang dan keadilan dapat ditegakkan dalam masyarakat.

Selain itu beliau yakin kebolehan, komitmen, dedikasi, kemahiran serta kejujuran pegawai undang-undang di badan perundangan dan kehakiman itu, tidak boleh dipersoalkan sama sekali.

Takiyuddin menjelaskan setiap tugasan yang dilaksanakan adalah mengikut lunas undang-undang secara tersurat mahupun tersirat, tidak sekali-kali mengikut selera sendiri malah jauh daripada bertujuan meraih populariti di mata mana-mana pihak.

“Justeru itu saya memberi jaminan pihak kerajaan akan sentiasa memerhatikan dan bertindak mengikut undang-undang, terhadap sebarang usaha memperkecilkan badan perundangan dan kehakiman serta pegawai-pegawainya,” katanya.

“Prinsip kedaulatan undang-undang perlu dijadikan garis panduan bagi setiap individu mahupun kumpulan, dalam membuat sesuatu keputusan dan pertimbangan. Semua pihak tertakluk kepada undang-undang, tiada yang lebih tinggi dari undang-undang, tanpa mengira kedudukan atau pangkat, semuanya tertakluk kepada undang-undang,” katanya.

Beliau juga menyeru kepada pegawai undang-undang di AGC dan mahkamah terus menanam azam dan semangat tinggi, untuk menjayakan tanggungjawab dan amanah diberikan bagi mendokong prinsip keadilan dan kedaulatan undang-undang Malaysia tanpa rasa takut atau berpihak kepada mana-mana. – Bernama


Sudah tamat tempoh, kerajaan masih dilema lantik Pengerusi baharu SUHAKAM?

HARI ini genap setahun kami mengutus surat kepada Pengerusi SUHAKAM untuk mengatur kunjung hormat dan berbincang mengenai isu-isu negara khususnya berkenaan kenyataan-kenyataan kontroversi pesuruhjaya SUHAKAM.

Sehingga hari ini, kami masih tidak dapat berjumpa dengan mereka walaupun ianya perjumpaan tertutup. Kami dimaklumkan bahawa mereka sibuk.

Untuk pengetahuan semua, Pengerusi SUHAKAM ini sudah tamat tempoh perlantikannya dan kerajaan masih belum mengumumkan barisan pelantikan pesuruhjaya yang baharu.

Kita tidak pasti apakah kerajaan tidak dapat mengenalpasti calon yang sesuai atau sebenarnya dalam dilema kerana ada dari kalangan ‘kabel’ politikus yang sedang melobi jawatan ini.

PEMBELA akan membuat kenyataan rasmi mengenai isu ini dan menggariskan tindakan-tindakan susulan yang sesuai. Nantikan.

Aminuddin Yahaya
Pengerusi PEMBELA
6 Mei 2022


Hamas hargai usaha tanpa henti Aman Palestin, GSPP untuk Gaza

BANGI, 4 Rabiulakhir 1445H, Khamis – Gerakan Perjuangan Islam Palestin (Hamas) menzahirkan penghargaan terhadap usaha tanpa henti Aman Palestin Berhad kepada rakyat Palestin, khususnya di Semenanjung Gaza.

Ketua Perhubungan Isu Palestin Luar Negara, Khalid Masy’al berkata, usaha Aman Palestin bukan hanya sewaktu penduduk Gaza teruk dikepung ketika ini, bahkan sejak bertahun lamanya.

“Hari ini kita gembira dapat berjumpa saudara-saudara kita dari Malaysia dan dapat merasakan solidariti rakyat Malaysia dalam perjuangan Palestin dan rakyatnya, terutama yang ditunjukkan oleh Aman Palestin serta Gabungan Solidariti Pembebasan Palestin (GSPP).

“Ini adalah bukti kesungguhan rakyat Malaysia dan mereka yang bekerja untuk tujuan ini. Kami menghargai apa yang telah mereka lakukan selama bertahun-tahun bukan hari ini, mereka sebenarnya memberikan sokongan kepada rakyat Palestin terutama penduduk Gaza,” katanya.

Beliau berkata demikian menerusi satu video yang dimuat naik Gabungan Solidariti Pembebasan Palestin ketika mengadakan kunjungan hormat dengan pimpinan Hamas di Doha, Qatar.

Menerusi video itu, Khalid menegaskan isu Palestin adalah isu umat Islam dan kini Masjid Al-Aqsa berdepan ‘pengyahudian’ dan pencerobohan untuk membina kuil Sulaiman tapak suci berkenaan.

“Kami amat menghargai kunjungan ini dan usaha mereka sejak bertahun-tahun lalu sehingga hari ini, mereka tetap konsisten bersolidariti dengan rakyat Palestin, menyokong, membantu dengan segala bentuk sokongan dan dukungan.

“Dan kami menuntut mereka dan meminta lebih banyak dari itu. Terima kasih kepada mereka dan kami mengharapkan usaha yang lebih daripada mereka.

“Salam hormat daripada saya kepada seluruh rakyat Malaysia,” katanya.


Penggulungan Kementerian Kesihatan dijangka tumpuan sidang Dewan Rakyat hari ini

KUALA LUMPUR, 16 Safar 1443H, Khamis – Penggulungan oleh Menteri Kesihatan Khairy Jamaluddin bagi pihak Kementerian Kesihatan dijangka menjadi tumpuan sesi penggulungan perbahasan Usul Menjunjung Kasih Titah Diraja pada persidangan Dewan Rakyat hari ini.

Kementerian yang memainkan peranan penting dalam menangani wabak COVID-19 di negara ini, disenarai sebagai kementerian pertama yang akan menggulung perbahasan pada hari kedua penggulungan oleh kementerian-kementerian.

Sejumlah 11 kementerian dijadual menggulung perbahasan membabitkan isu-isu yang dibangkitkan sepanjang empat hari perbahasan titah diraja oleh 91 wakil rakyat pembangkang dan penyokong kerajaan.

Semalam, sejumlah 16 kementerian terlibat dalam hari pertama sesi penggulungan.

Menurut Aturan Urusan Mesyuarat persidangan Dewan Rakyat selain Kementerian Kesihatan, antara kementerian lain terlibat ialah Kementerian Sains, Teknologi dan Inovasi; Kementerian Luar Negeri; Kementerian Pelancongan, Seni dan Budaya; Kementerian Pembangunan Luar Bandar; dan Kementerian Belia dan Sukan.

Persidangan hari ini dimulakan dengan Waktu Pertanyaan menteri diikuti sesi Pertanyaan Bagi Jawab Lisan dan antara perkara yang akan dibangkitkan adalah isu capaian internet di kawasan luar bandar, pembelajaran secara maya bagi pelajar Institusi Pengajian Tinggi dan pengutamaan golongan B40 memasuki asrama.

Soalan berkaitan capaian internet diajukan Datuk Azizah Mohd Dun (Bersatu-Beaufort), yang meminta Menteri Komunikasi dan Multimedia menyatakan langkah yang akan diambil untuk memastikan capaian internet kelajuan tinggi di Sabah khususnya di kawasan luar bandar.

Datuk Seri Rohani Abdul Karim (GPS-Batang Lupar) pula mengajukan soalan kepada Menteri Pengajian Tinggi, mengenai langkah menambah baik kaedah pembelajaran secara maya bagi pelajar institusi pengajian tinggi untuk mengurangkan tekanan ekoran bebanan tugasan.

Persidangan Dewan Rakyat kali ini dijadual berlangsung selama 17 hari dari 13 September hingga 12 Oktober. – Bernama


Polis siasat kes guna nama Agong sebar berita palsu

KUALA LUMPUR, 18 Safar 1442H, Selasa – Polis kini menyiasat kes penggunaan nama dan gambar Yang di-Pertuan Agong Al-Sultan Abdullah Ri’ayatuddin Al-Mustafa Billah Shah serta Istana Negara oleh individu tertentu untuk mengeluarkan kenyataan tidak benar kepada media.

Timbalan Pengarah (Siasatan/Perundangan), Jabatan Siasatan Jenayah (JSJ) Bukit Aman, DCP Mior Faridalathrash Wahid berkata, siasatan itu dijalankan selepas pihaknya menerima laporan polis daripada pegawai Istana Negara.

“Kes disiasat mengikut Seksyen 233 Akta Komunikasi dan Multimedia 1998 serta Seksyen 505(b) Kanun Keseksaan,” katanya kepada Bernama.

Semalam, Datuk Pengelola Bijaya Diraja Istana Negara, Datuk Ahmad Fadil Shamsuddin dalam satu kenyataan berkata, Istana Negara memandang serius perbuatan pihak tidak bertanggungjawab yang menggunakan nama atau membabitkan Seri Paduka dan Istana Negara, untuk menyebar berita palsu sama ada bagi kepentingan politik atau peribadi.

Beliau berkata, tindakan yang tidak bertanggungjawab itu bukan sahaja mencemarkan kredibiliti Seri Paduka dan Istana Negara, tetapi juga boleh menimbulkan kegusaran rakyat serta menggugat ketenteraman dalam negara dari pelbagai sudut.

Sementara itu, dalam perkembangan lain, Mior Faridalathrash berkata, pihaknya sudah merekodkan keterangan bekas Menteri Pelancongan, Seni dan Budaya Datuk Mohamaddin Ketapi berhubung dakwaannya bahawa pencerobohan Lahad Datu oleh pengganas Sulu adalah sandiwara.

“Keterangan beliau (Mohamaddin) telah direkodkan pada 1 Oktober di Kota Kinabalu, Sabah oleh sepasukan anggota di bawah Jabatan Siasatan Jenayah Sabah,” katanya.

Beliau berkata, pihaknya sedang melengkapkan kertas siasatan itu sebelum diserahkan kepada Jabatan Peguam Negara dalam masa terdekat untuk tindakan selanjutnya.

Sebelum ini, tular di media sosial satu video berdurasi seminit sembilan saat berkaitan ucapan Mohamaddin yang menganggap peristiwa Lahad Datu yang mengorbankan 10 anggota keselamatan, sebagai sandiwara, semasa berkempen pada Pilihan Raya Negeri Sabah bulan lepas. – Bernama


Al Jazeera diharamkan buat liputan di Israel

TEL AVIV, 4 Rabiulakhir 1445H, Khamis – Israel bakal mengharamkan agensi berita antarabangsa, Al Jazeera membuat liputan berita di negara haram itu, selepas Peguam Negara meluluskan langkah berkenaan.

Menurut media Israel, Peguam Negara, Gali Baharav-Miara dan Menteri Komunikasi, Shlomo Karhi mencapai persetujuan mengenai peraturan kecemasan untuk menghentikan stesen penyiaran berita milik kerajaan Qatar itu daripada beroperasi.

Dalam temu bual dengan Radio Tentera Israel pada Ahad, Karhi menyifatkan rangkaian itu sebagai ‘jurucakap propaganda’ untuk Gerakan Perjuangan Islam Palestin (Hamas) dan mendedahkan askar Israel kepada kemungkinan serangan dari Gaza.

Tetapi, seorang penyokong Palestin untuk hak digital, Mona Shtaya memberitahu Doha News bahawa menghalang Al Jazeera boleh merosakkan kesaksamaan maklumat yang datang dari Gaza dan mungkin percubaan Israel untuk mengawal naratif itu.

Kerajaan Israel telah berulang kali mengkritik liputan Al Jazeera mengenai perang yang sedang berlaku di Semenanjung Gaza.

Al Jazeera ialah salah satu daripada beberapa saluran media global yang membuat liputan secara terus di Gaza dan Israel.

Israel telah menghalang sesiapa daripada meninggalkan atau memasuki Gaza – yang telah dikepung sepenuhnya – termasuk memotong bekalan air, elektrik dan makanan.

Oleh itu, liputan antarabangsa mengenai pengeboman Israel hanya mampu dilaporkan oleh organisasi media yang sudah berada di lapangan seperti Al Jazeera.

Saluran TV Qatar mempunyai hubungan yang buruk dengan Israel, apatah lagi selepas kematian wartawan veteran Al Jazeera, Shireen Abu Akleh yang dibunuh tentera rejim pada Mei 2022.

Israel berulang kali menafikan bahawa askarnya telah menembak wartawan itu, bagaimanapun pelbagai siasatan membuktikan dakwaan kerajaan negara haram itu tidak betul. – Agensi


Peguam Negara Israel konon ‘tak campur tangan’ isu rampasan Sheikh Jarrah

TEL AVIV, 27 Syawal 1442H, Selasa – Peguam Negara memberitahu Mahkamah Agung Israel, kononnya beliau tidak akan campur tangan dalam proses undang-undang kes berprofil tinggi Sheikh Jarrah.

Dalam kenyataan yang dikeluarkan semalam, Avichai Mendelblit berkata, tidak ada tempat baginya untuk campur tangan dalam proses tersebut.

Bulan lalu, Mahkamah Agung memberi masa kepada Peguam Negara hingga 8 Jun untuk mengemukakan pendapat perundangannya mengenai kes itu.

Menerusi sekeping surat yang dihantar ke mahkamah, Mendelblit berkata, berdasarkan banyak prosedur perundangan yang telah dilakukan mengenai kejiranan Sheikh Jarrah selama bertahun-tahun, beliau membuat kesimpulan bahawa tidak perlu hadir di mahkamah.

Keputusan Peguam Negara itu akan membuatkan Mahkamah Agung bebas memutuskan sama ada akan mendengar rayuan empat keluarga Palestin susulan dua keputusan Mahkamah Rendah bahawa mereka perlu meninggalkan rumah mereka.

Keempat-empat keluarga itu adalah sebahagian daripada kumpulan lebih daripada 500 penduduk Palestin – terdiri daripada 28 keluarga – menghadapi pengusiran paksa dari kawasan kejiranan.

Kenyataan oleh keluarga Sheikh Jarrah menolak penjelasan Mendelbit mengenai tidak campur tangannya, dengan mengatakan bahawa kes mereka bukanlah masalah undang-undang tetapi pengusiran paksa.

“Kami menegaskan bahawa kerajaan pendudukan Israel – di seluruh spektrumnya dari perdana menteri hingga semua institusi dan aktiviti Israel – berusaha untuk mengusir penduduk di kawasan kejiranan Sheikh Jarrah, sehingga mengabadikan jenayah penempatan Israel di Baitulmaqdis Timur.

“Sebaliknya kami menegaskan bahawa jenayah ini mencabul semua konvensyen antarabangsa dan hak asasi manusia.

“Kami juga menegaskan bahawa percubaan ini tidak akan melemahkan kehendak kami untuk bertahan di tanah ini,” kata kenyataan yang disiarkan di media sosial itu. – Agensi


UMNO patut belajar dari sejarah, jangan menang sorak kampung tergadai

BANGI, 10 Zulhijjah 1441H, Jumaat – Keputusan UMNO menarik diri dari Perikatan Nasional (PN) sebaik sahaja Datuk Seri Najib Razak dijatuhkan hukuman penjara 12 tahun dan denda RM210 juta jelas menunjukkan sifat pragmatis dan opportunis parti itu.

Pemerhati politik, Ir Lukman Al Hakim mendakwa, tindakan itu jelas selama ini kepimpinan tertinggi UMNO mengharapkan Perdana Menteri, Tan Sri Muhyiddin Yassin akan campur tangan dalam sistem kehakiman negara dan menyelamatkan bekas presiden mereka.

“Apabila harapan berkecai, mereka mula mengeluarkan senjata rahsia berbentuk ugutan tidak langsung kepada Perdana Menteri. Walaupun masih menyokong kepimpinan Muhyiddin namun pendirian terkini UMNO jelas membayangkan bahawa mereka tidak begitu gembira dengan senario politik sedia ada.

“Masakan tidak, walaupun BERSATU memiliki jumlah Ahli Parlimen yang jauh lebih sedikit, namun jawatan menteri dan timbalan menteri yang dibolot lebih tinggi dari Ahli Parlimen UMNO. Begitu juga dengan posisi menteri besar contohnya di Perak,” dakwanya dalam satu kenyataan.

Selain itu dakwanya, beberapa pimpinan tertinggi UMNO yang masih dibayangi kes rasuah dan sedang dibicarakan seperti Datuk Seri Dr Ahmad Zahid Hamidi dan Datuk Seri Tengku Adnan Tengku Mansor menambahkan lagi keperluan untuk mereka mendesak campur tangan politik dalam sistem kehakiman

“Jika tidak, lebih ramai pimpinan UMNO yang bakal meringkuk dalam penjara dan lebih banyak pekung yang bakal terdedah.

“Persoalannya, mana perginya perjuangan UMNO yang kononnya mempertahankan bangsa Melayu dan agama Islam sebagai identiti asas negara? Kenapa senario terkini hanya menonjolkan sisi buruk pimpinan mereka yang berjuang untuk kepentingan diri, kroni dan pemimpin korup yang diagung-agungkan?

“Bukankah lebih baik UMNO belajar dari kesilapan serta kesombongan mereka yang lalu yang menjadi punca kejatuhan BN pada 2018? Apa salahnya jika UMNO menguatkan PN sebagai platform persepakatan pimpinan Melayu Islam demi kepentingan rakyat majoriti Malaysia?,” soalnya.

Beliau menegaskan, sekiranya UMNO benar-benar ikhlas berjuang untuk agama dan bangsa, mereka akan tetap bekerjasama dengan parti lain yang mempunyai misi yang sama menentang parti rasis dan cauvinis, tonggak perosak Perlembagaan dan keharmonian integrasi kaum di Malaysia.

“UMNO perlu belajar dari sejarah. Jangan menang sorak kampung tergadai!,” tegasnya.

Semalam, Presiden UMNO, Datuk Seri Dr Ahmad Zahid Hamidi menegaskan parti itu membuat keputusan tidak menyertai Perikatan Nasional (PN), sebaliknya akan memperkasakan Muafakat Nasional (MN) bersama PAS dan parti dalam komponen BN.

Bagaimanapun, Ahli Parlimen BN kekal menyokong kerajaan PN walaupun tidak menyertai gabungan itu secara rasmi.

Difahamkan keputusan itu dibuat dua hari selepas Datuk Seri Najib Razak dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).